ΒΟΥΛΗ ΤΩΝ ΕΛΛΗΝΩΝ

ΠΕΡΙΟΔΟΣ ΙΖ΄

ΣΥΝΟΔΟΣ Δ΄

ΠΡΑΚΤΙΚΑ ΕΠΙΤΡΟΠΗΣ ΑΝΑΘΕΩΡΗΣΗΣ ΤΟΥ ΣΥΝΤΑΓΜΑΤΟΣ

ΣΥΝΕΔΡΙΑΣΗ Β΄

Πέμπτη 22 Νοεμβρίου 2018

Αθήνα σήμερα, στις 22 Νοεμβρίου2018, ημέρα Πέμπτηκαι ώρα 11.10΄ συνεδρίασε στην αίθουσα Προέδρου Αθανασίου Κωνστ. Τσαλδάρη (223) του Μεγάρου της Βουλής η Επιτροπή Αναθεώρησης του Συντάγματος υπό την προεδρία του Προέδρου αυτής κ. **Νικόλαου Παρασκευόπουλου**, με θέματα ημερήσιας διάταξης:

Α. Διαδικαστικά ζητήματα συνέχεια.

Β. Θέματα στα οποία εντοπίζονται ευρείες συναινέσεις με βάση τις ήδη κατατεθειμένες προτάσεις των Κοινοβουλευτικών Ομάδων: άρθρα 32, 35, 62 και 86 Σ.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε ανάγνωση του καταλόγου των μελών της επιτροπής. Παρόντες ήταν οι Βουλευτές κ.κ. Αναγνωστοπούλου Αθανασία (Σία), Γκιόλας Ιωάννης, Κυρίτσης Γεώργιος, Δρίτσας Θεόδωρος, Θελερίτη Μαρία, Κατρούγκαλος Γεώργιος, Κοζομπόλη - Αμανατίδη Παναγιώτα, Κουρουμπλής Παναγιώτης, Λάππας Σπυρίδωνας, Μπαλτάς Αριστείδης, Μπαλωμενάκης Αντώνης, Ξυδάκης Νικόλαος, Παπαδόπουλος Χριστόφορος, Παπαηλιού Γεώργιος, Παπαφιλίππου Γεώργιος, Τριανταφυλλίδης Αλέξανδρος, Θεοφύλακτος Ιωάννης, Τζαμακλής Χαρίλαος, Τσίρκας Βασίλειος, Αμανατίδης Ιωάννης, Τσόγκας Γεώργιος, Χριστοδουλοπούλου Αναστασία, Βαρβιτσιώτης Μιλτιάδης, Βορίδης Μαυρουδής, Γεωργιάδης Σπυρίδων - Άδωνις, Φορτσάκης Θεόδωρος, Κεραμέως Νίκη, Κεφαλογιάννη Όλγα, Παναγιωτόπουλος Νικόλαος, Τασούλας Κωνσταντίνος, Τζαβάρας Κωνσταντίνος, Τραγάκης Ιωάννης, Τσιάρας Κωνσταντίνος, Χατζηδάκης Κωνσταντίνος, Βενιζέλος Ευάγγελος, Λοβέρδος Ανδρέας, Παπαθεοδώρου Θεόδωρος, Καρακώστας Ευάγγελος, Παππάς Χρήστος, Γκιόκας Ιωάννης, Δελής Ιωάννης, Κατσίκης Κωνσταντίνος, Μαυρωτάς Γεώργιος, Γεωργιάδης Μάριος, Θεοχάρης Θεοχάρης (Χάρης).

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση.

Σήμερα είναι η δεύτερη συνεδρίαση. Έχουμε απαρτία, όπως είναι οφθαλμοφανές και έχει σημειωθεί. Συνεχίζουμε με τη συζήτηση των διαδικαστικών ζητημάτων και παίρνουμε και αποφάσεις. Εφόσον -όπως ελπίζω- απομείνει χρόνος, έχουμε περιθώριο μέχρι τις 14.00΄ -για διάφορους λόγους μετά δεν μπορούμε να συνεχίσουμε τη διάρκεια των εργασιών μας- θα ξεκινήσουμε τη συζήτηση επί της ουσίας, με τη σειρά που θα αποφασίσουμε σήμερα και με τις αγορεύσεις των δύο γενικών εισηγητών, δηλαδή του κυβερνητικού κόμματος και της Αξιωματικής Αντιπολίτευσης.

Επομένως εισερχόμαστε στο πρώτο θέμα της σημερινής συνεδρίασης, που είναι τα διαδικαστικά ζητήματα, τουλάχιστον εκείνα τα οποία είναι προϋπόθεση για την έναρξη των εργασιών μας. Αυτά συζητούμε σήμερα. Αν προκύψουν και άλλα θέματα καθ’ οδόν, θα τα συνεξετάσουμε, επίσης.

Παρακαλώ τους ομιλητές, παίρνοντας τον λόγο, να λένε και το όνομά τους ή θα το λέω εγώ, για την υποβοήθηση των πρακτικών. Οφείλουμε πολλές ευχαριστίες στις κυρίες και τους κυρίους στενογράφους, διότι έχουν πολύ βαρύ έργο με την Ολομέλεια, την επιτροπή μας και την εξεταστική επιτροπή, η οποία συνεχίζει το έργο της. Πραγματικά, είναι τιτάνια η προσπάθειά τους αυτό τον καιρό. Εμείς, όσο μπορούμε, θα τους διευκολύνουμε με τη θεώρηση των πρακτικών.

Νομίζω ότι είμαστε έτοιμοι να συνεχίσουμε τα θέματα, τα οποία είχαμε αφήσει ανοιχτά, γιατί συζήτηση έγινε εν πολλοίς στην προηγούμενη συνεδρίασή μας, αποφάσεις δεν λάβαμε.

Επί της ουσίας, είχαμε συμφωνήσει για τον χώρο. Είχαμε πει ο χώρος να είναι η Γερουσία, εκτός εάν υπάρχει πρόβλημα με την αίθουσα της Γερουσίας, οπότε θα βρισκόμαστε εδώ.

Τα ανοιχτά μας θέματα είναι ο χρόνος των συνεδριάσεων, οι μέρες, οι θεματικές ενότητες και ο ορισμός των εισηγητών, τουλάχιστον, ώστε να μπορούμε να ξεκινήσουμε τις εργασίες μας, στο μέτρο που τα κόμματα δεν είναι έτοιμα.

Είχαμε πει στην προηγούμενη συνεδρίαση ότι είναι ευπρόσδεκτοι και οι συνεργάτες των Βουλευτών, για να κρατούν σημειώσεις, ώστε να μπορούν να τους υποβοηθούν. Εξαιρέσαμε, όμως, από αυτή τη δυνατότητα τη σημερινή συνεδρίαση, επειδή γίνεται σε αυτή την Αίθουσα, γιατί είναι κάπως στενόχωρη. Δεν έχω αντίρρηση, αν θέλετε, να αλλάξουμε απόφαση. Απλώς, το είχαμε προαναγγείλει την προηγούμενη φορά. Ίσως κάποιοι δεν βρίσκονταν εδώ, ώστε να έχουν υπ’ όψιν τους την προηγούμενή μας συνεννόηση. Οπότε, νομίζω ότι θα πρέπει να ξεκινήσουμε μόνοι μας. Ακούω, αν υπάρχει διαφορετική γνώμη.

Ευχαριστώ πολύ.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Μπορώ να έχω τον λόγο, κύριε Πρόεδρε;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ορίστε, κύριε Τασούλα.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Επειδή αυτό δεν το είχαμε αντιληφθεί, εδώ παρίστανται δύο συνεργάτες μας. Νομίζω πως δεν πρέπει να το πάμε τόσο τυπικά τώρα. Αφού ήρθαν οι άνθρωποι και δεν είχαμε αντιληφθεί ότι σε αυτή την αίθουσα για λόγους χωροτακτικούς δεν χωράνε, μην εξαντλήσουμε την αυστηρότητα της διαδικασίας, επειδή κάποιοι εστερήθησαν αυτό το δικαίωμα, διότι άκουσαν ότι δεν χωράνε. Δεν είναι τώρα θέμα αυτό, εκτός αν το βάλουμε στο Σύνταγμα και αυτό.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Κύριε Τασούλα, θα είναι ή όλοι ή κανείς, βέβαια. Αυτό θέτει ένα πρόβλημα. Πραγματικά, υπάρχει πιθανότητα να προσέλθουν εδώ και άλλοι συνάδελφοι, το σύνολο των μελών, και να μην έχουμε θέσεις. Ο μοναδικός λόγος είναι η στενότητα της αίθουσας. Από την επόμενη φορά θα είναι παρόντες. Τώρα, ίσως μπορέσουν να παρακολουθήσουν από κάποια τηλεόραση. Θα διευκολύνουμε την επαφή, άμα χρειαστεί.

Σας ευχαριστώ πολύ.

Προχωρούμε με τις συνεδριάσεις. Ήδη αυτή η πρώτη εβδομάδα πέρασε. Η κυβερνητική πρόταση είναι να έχουμε τρεις συνεδριάσεις τις τρεις πρώτες εβδομάδες. Βεβαίως, καταλαβαίνουμε τον φόρτο εργασίας. Ελπίζουμε η πρόοδος τις πρώτες εβδομάδες να επιτρέψει στη συνέχεια να έχουμε μεγαλύτερη άπλα, που θα σημαίνει και περισσότερο χρόνο μελέτης.

Σας έχω στείλει ένα σχέδιο με τις προτεινόμενες ημερομηνίες. Οι δύο συνεδριάσεις προτείνεται να είναι απογευματινές και η μια να είναι πρωινή, για να μην έχουμε πάντοτε τον ίδιο χρόνο, ο οποίος μπορεί να δυσκολέψει τις υπόλοιπες δραστηριότητές μας. Τη μια μέρα μόνο τη βάζουμε, τη μία φορά Δευτέρα και την άλλη Τρίτη. Γενικώς υπάρχει μια προσπάθεια να διευκολύνονται οι εξ επαρχίας Βουλευτές, που έχουν ανάγκη Δευτέρα και Παρασκευή, όσο είναι δυνατόν, να βρίσκονται στις πόλεις τους. Έχετε δει την πρόταση και ακούω και τις δικές σας απόψεις.

Ο κ. Κατρούγκαλος έχει τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Κύριε Πρόεδρε, θα έλεγα για τέτοια θέματα «minima» να εμπιστευθούμε το Προεδρείο, να θεωρήσουμε ότι συμφωνούμε όλοι σε τρεις συνεδριάσεις και όποιο θέμα υπάρχει για μελλοντικές συνεδριάσεις να τίθεται υπ’ όψιν σας. Μη συζητάμε τέτοια θέματα, να μπούμε στην ουσία.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, για τις τρεις συνεδριάσεις δεν έχουμε αντίρρηση. Γιατί να έχουμε αντίρρηση;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ πολύ.

Τον λόγο έχει ο κ. Τασούλας.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Εγώ έχω αντίρρηση για τις τρεις συνεδριάσεις. Θέλω να υπενθυμίσω ότι δεν αλλάζουμε κανονισμό πολυκατοικίας, αλλάζουμε το Σύνταγμα. Τουλάχιστον αυτό επιχειρούμε. Το Σύνταγμα έχει μια διαδικασία, η οποία έχει να κάνει και με το καταστάλαγμα απόψεων και με την επεξεργασία των προηγούμενων απόψεων, εν σχέσει με την εκκίνηση διαμόρφωσης νέων απόψεων.

Δύο συνεδριάσεις είναι ικανοποιητικές εβδομαδιαίως για το Σύνταγμα, με μια απόσταση μιας ή δύο ημερών ανάμεσα, επαναλαμβάνω, λόγω της βαρύτητος, της σημασίας, της σπουδαιότητος και της θεσμικής αγωνίας που περιέχει η αλλαγή ενός Συντάγματος, η οποία διαφέρει από κάθε άλλη διαδικασία οποιουδήποτε άλλου κανονιστικού κειμένου.

Επίσης, ήθελα να πω ότι η ανάγκη να συζητήσουμε με άνεση, με ωριμότητα και με αίσθηση ευρυχωρίας το Σύνταγμα, τηρήθηκε, όταν αυτό συνεζητείτο «έξω από τη θεσμική κοίτη του», για να λεηλατήσω μια φράση του κ. Βενιζέλου. Όταν συνεζητείτο το Σύνταγμα εις την περιφέρεια της Ελλάδος, εδόθησαν είκοσι οκτώ μήνες. Δεν μπορεί στη Βουλή να δίδονται δύο μήνες και αυτοί οι δύο μήνες να ασφυκτιούν με συνεδριάσεις τριπλές εντός της ιδίας εβδομάδας.

Ή θέλουμε να συζητήσουμε με την ευρυχωρία που επιτάσσει η βαρύτητα του θέματος ή θέλουμε να ξεμπερδεύουμε. Εμείς, πάντως, δεν είμαστε εδώ για να ξεμπερδεύουμε. Είμαστε εδώ για να το συζητήσουμε μαζί σας, να καταλήξουμε εις το ότι δεν είναι minima τα διαδικαστικά. Διότι αν λύσουμε τα διαδικαστικά, θα έχουμε την άνεση να χειριστούμε την υπέρτατη υποχρέωσή μας πρότασης αλλαγής του Συντάγματος. Επιμένουμε ότι πρέπει να είναι δύο οι συνεδριάσεις, μεγαλύτερης διάρκειας αν θέλετε. Εν συνεχεία, να προχωρήσουμε και ως προς την κατάταξη των θεμάτων, για τα οποία επιμένουμε, κύριε Πρόεδρε, ότι…

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Θα περάσουμε και σε αυτό το θέμα.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Η κατάταξη των θεμάτων θα τεθεί μετά.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Θα συζητηθεί στη συνέχεια.

Τον λόγο έχει ζητήσει ο κ. Γκιόκας.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Δεν συζητάμε για τις θεματικές ενότητες; Συζητάμε μόνο για τις συνεδριάσεις;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Μόνο για τις συνεδριάσεις συζητάμε προς το παρόν.

**ΙΩΑΝΝΗΣ ΓΚΙΟΚΑΣ:** Για τις συνεδριάσεις είχαμε πει και την προηγούμενη φορά ότι καλό θα ήταν να μην είναι τρεις αλλά δύο, όχι μόνο για να υπάρχει άνεση χρόνου, αλλά γιατί οι μικρότερες σε αριθμό Κοινοβουλευτικές Ομάδες έχουν πολύ μεγάλη δυσκολία. Η συνταγματική Αναθεώρηση δεν γίνεται μόνο ανάμεσα στα δύο κόμματα. Υπάρχει μεγάλη δυσκολία. Είναι περίοδος που υπάρχουν νομοσχέδια στη Βουλή. Υπάρχει ο προϋπολογισμός. Εμείς που είμαστε σε αυτή την επιτροπή έχουμε κι άλλα παράλληλα. Αυτό δημιουργεί σοβαρές δυσκολίες.

Επίσης, κύριε Πρόεδρε, θα σας παρακαλέσω να μην ενημερωνόμαστε για την ημερήσια διάταξη με επιστολές αιφνιδιαστικά την προηγούμενη μέρα. Διότι για τη σημερινή ημερήσια διάταξη και ότι θα μπούμε και επί της ουσίας ενημερωθήκαμε χθες το βράδυ. Αυτό είναι ζήτημα κατά τη γνώμη μας.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Για το τελευταίο σπεύδω να πω ότι έχετε δίκιο. Θα προσπαθήσω να είμαι έγκαιρος άλλη φορά, κύριε Γκιόκα. Είμαστε στην αρχή και κάποια πράγματα δυστυχώς αποφασίζονται με ταχύτητα.

Θα ήθελε κάποιος άλλος συνάδελφος τον λόγο για τον αριθμό των ημερών των συνεδριάσεων;

Τον λόγο έχει ζητήσει ο κ. Θεοχάρης.

Ορίστε, κύριε συνάδελφε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Θέλω κι εγώ να ενώσω τη φωνή με όλους όσοι λένε ότι οι τρεις συνεδριάσεις είναι πάρα πολύ δύσκολες. Είναι διπλά και τριπλά δύσκολες, όπως είπε ο κ. Γκιόκας, για τις μικρές Κοινοβουλευτικές Ομάδες. Φανταστείτε πόσο δύσκολο είναι για έναν Ανεξάρτητο Βουλευτή. Είναι πολύ δύσκολα αυτά τα θέματα για να μπορέσουμε να είμαστε προετοιμασμένοι με τη μεθοδολογία και τη σοβαρότητα που επιτάσσει η διαδικασία αυτή της Αναθεώρησης του Συντάγματος. Οπότε θα σας παρακαλέσω να αναθεωρήσετε στις δύο συνεδριάσεις.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ.

Τον λόγο έχει ο κ. Μαυρωτάς.

**ΓΕΩΡΓΙΟΣ ΜΑΥΡΩΤΑΣ:** Όπως είπα και προχθές, επειδή και το Ποτάμι έχει μόνο έναν εκπρόσωπο στη συγκεκριμένη επιτροπή, αλλά και σεβόμενοι γενικότερα το έργο της επιτροπής και τον χρόνο που πρέπει να δοθεί και μεταξύ των συνεδριάσεων, θα βλέπαμε το βέλτιστο ότι είναι δύο συνεδριάσεις. Μπορεί, αν θέλετε, επειδή το έχετε σχεδιάσει, να κάνουμε την επόμενη εβδομάδα τρεις που έχετε προγραμματίσει, από εκεί και πέρα, όμως, να πάμε σε δύο, γιατί θα μπει και ο προϋπολογισμός και θα έχουμε πολύ αυξημένη κοινοβουλευτική δραστηριότητα. Θα έχουμε τις εξεταστικές επιτροπές, τα πορίσματα κ.λπ.. Οπότε είμαστε κι εμείς υπέρ τού να μειωθεί στις δύο ο αριθμός των συνεδριάσεων, προκειμένου να γίνει μια δουλειά εις βάθος.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Κύριε Παππά, έχετε τον λόγο.

**ΧΡΗΣΤΟΣ ΠΑΠΠΑΣ:** Πιστεύω ότι με τις δύο συνεδριάσεις την εβδομάδα θα προχωρήσει καλά η επιτροπή. Είμαστε υπέρ των δύο συνεδριάσεων, αλλά με άνεση χρόνου, κύριε Πρόεδρε.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ο κ. Βορίδης έχει τον λόγο.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, ακόμα και σε ζητήματα, τα οποία δεν παρουσιάζουν ιδιαίτερη ένταση, φαίνονται οι συνέπειες της βασικής επιλογής της Πλειοψηφίας. Η βασική επιλογή της Πλειοψηφίας ήταν η δίμηνη προθεσμία. Εξαιτίας της διμήνου προθεσμίας, τώρα, στην πραγματικότητα δεν θα έχει τη δυνατότητα να ακουστεί με επάρκεια, σαφήνεια, πληρότητα, καθαρότητα η φωνή όλης της Αντιπολίτευσης, κυρίως, όμως, της Ελάσσονος. Διότι αυτό που λένε οι συνάδελφοί μου από τα μικρότερα κόμματα είναι απολύτως εύλογο. Δεν μπορούν να παρακολουθήσουν τα μικρότερα κόμματα τρεις συνεδριάσεις την εβδομάδα με επάρκεια. Δεν γίνεται αυτό.

Άρα, λοιπόν, προκειμένου να εξυπηρετηθούν πολιτικά τεχνάσματα της Πλειοψηφίας, ήδη γίνονται διαδικαστικές επιλογές που υποβαθμίζουν το επίπεδο και τη διαδικασία της συνταγματικής Αναθεώρησης. Αν θέλουμε πραγματικά στο τέλος-τέλος να πυκνώσουμε, ανάλογα με την εξέλιξη και την πορεία των συζητήσεων και βλέποντας και την ταχύτητα, αυτό θα μπορούσε αργότερα να είναι μια απόφαση που θα τη δει η επιτροπή. Ξαναλέω, η γενεσιουργός αιτία του κακού είναι η ελάχιστη προθεσμία που υπηρετεί άλλου τύπου στοχεύσεις, τις οποίες έχει η κοινοβουλευτική Πλειοψηφία.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Βενιζέλος.

**ΕΥΑΓΓΕΛΟΣ ΒΕΝΙΖΕΛΟΣ:** Εγώ σε αντίθεση με αυτό που υποστηρίζουν οι συνάδελφοι της Αξιωματικής Αντιπολίτευσης και των μικρότερων σε δύναμη κομμάτων συμφωνώ με τις τρεις -ακόμη και με τις πέντε συνεδριάσεις συμφωνούσα- αλλά με ένα τελείως διαφορετικό σκεπτικό από αυτό που αναπτύξατε ή υπαινιχθήκατε. Διότι δεν άκουσα κάποιον ιδιαίτερο λόγο για τον οποίο πρέπει να είμαστε τόσο πυκνοί στη δραστηριότητά μας και γιατί έχουμε τόσο αυστηρό χρονοδιάγραμμα.

Είναι, όμως, αντιληπτό από όλους μας, γιατί συμβαίνει αυτό. Υπάρχει προφανώς ένας πολιτικός προεκλογικός σχεδιασμός της Κυβέρνησης. Δεν δικαιολογείται αυτή η πύκνωση της διαδικασίας της Αναθεώρησης, ενώ υπήρξε πράγματι, όπως είπε ο κ. Τασούλας, μία χαλαρή διαβούλευση κοινωνική -ας την πούμε έτσι- υπό την ευθύνης μιας κυβερνητικής επιτροπής, χωρίς αρμοδιότητα εκ του Συντάγματος, από το 2016 μέχρι φέτος, επί δύο και πλέον χρόνια. Αυτό δικαιολογείται μόνο επειδή η Κυβέρνηση έχει αποφασίσει ότι τελειώνει η θητεία της και πρέπει όλα να είναι έτοιμα με το ενδεχόμενο εκλογών το αργότερο μαζί με της ευρωεκλογές και τις δημοτικές εκλογές.

Εάν λοιπόν, αυτός είναι ο λόγος, εγώ τον υποδέχομαι ευχαρίστως. Θεωρώ ότι πρέπει πράγματι να επιταχυνθούν οι πολιτικές εξελίξεις και οι εκλογές να μη γίνουν αργότερα από τον Μάιο. Άρα εάν αυτός είναι ο βασικός μας σκοπός, νομίζω ότι πρέπει να τον υπηρετήσουμε και ως εκ τούτου, να συμβάλουμε κι εμείς στην πραγματοποίηση πολλών συνεδριάσεων, για να φανεί και ποιος είναι ο πραγματικός λόγος για τον οποίο ξεκίνησε αυτή η διαδικασία Αναθεώρησης του Συντάγματος.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ, κύριε Βενιζέλο.

Τον λόγο έχει ο κ. Παπαφιλίππου.

**ΓΕΩΡΓΙΟΣ ΠΑΠΑΦΙΛΙΠΠΟΥ:** Κύριε Πρόεδρε, δεν υπάρχει διαφωνία ως προς τον αριθμό των εβδομαδιαίων συνεδριάσεων. Απλώς, να σας πω για τις ώρες των συνεδριάσεων. Θα παρακαλούσα την Τετάρτη να είναι απογευματινή η συνεδρίαση και την Πέμπτη πρωινή, γιατί έτσι θα διευκολύνονται οι Βουλευτές που έρχονται από την επαρχία.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Τζαβάρας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, πράγματι, τα επιχειρήματα που ακούστηκαν για την κατανομή των συζητήσεων σε δύο συνεδριάσεις εβδομαδιαίως νομίζω ότι υπηρετούν τον σκοπό που και εσείς αρχικά είχατε δηλώσει ότι θα υπηρετήσουμε όλοι μαζί, δηλαδή το να υπάρχει μια σε βάθος και σε πλάτος συζήτηση όλων των ζητημάτων που τίθενται από τις δύο βασικές προτάσεις που έχουμε να συζητήσουμε, αλλά και από τις προτάσεις των συναδέλφων Βουλευτών.

Αντιλαμβάνεστε ότι κάθε φορά που θα τελειώνει μια συζήτηση, μια συνεδρίαση της επιτροπής, θα υπάρχει για εμάς ένα έργο που πρέπει να εξαντλήσουμε. Αυτό το έργο θα είναι, πρώτον, η κωδικοποίηση και -αν θέλετε- η αφομοίωση των συζητήσεων και η ένταξή τους μέσα στα γενικότερα σχέδια που έχει το κάθε κόμμα. Από την άλλη μεριά, είναι η προετοιμασία για την επόμενη συζήτηση.

Εάν, λοιπόν, υπάρχει αυτή η πολύ ασφυκτική κατανομή των συζητήσεων σε τρεις συνεδριάσεις, αντιλαμβάνεστε ότι αυτό δεν μπορεί να υπηρετηθεί. Οπότε κατ’ ανάγκη, θα πρέπει να καταλήξουμε σε αυτά που πολύ ορθά είπε ο κ. Βενιζέλος.

Σε αυτή, λοιπόν, την αντίφαση, εσείς καλείστε να δώσετε μια λύση. Η μόνη λύση που νομίζω ότι πρέπει να δώσετε εσείς ως Πρόεδρος, αλλά και η Πλειοψηφία είναι να μας πείσετε ότι εδώ ήρθαμε για να συζητήσουμε και όχι για να διεκπεραιώσουμε μια διαδικασία που ήδη έχει προαποφασιστεί και ως προς τις διαδικαστικές της διατυπώσεις και λεπτομέρειες.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ίσως να ολοκληρώνουμε.

Τον λόγο έχει ο κ. Κατσίκης.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Πρόεδρε, Πρώτον, αν αποφασιστεί για δύο συνεδριάσεις, τάσσομαι κι εγώ υπέρ αυτής της πρότασης.

Δεύτερον, ήθελα να σας παρακαλέσω σε ό,τι αφορά την ώρα της συνεδρίασης της επιτροπής μας σε σχέση με άλλες συνεδριάσεις κοινοβουλευτικών επιτροπών. Σήμερα, αυτή τη στιγμή είναι σε εξέλιξη άλλες δύο επιτροπές, Ισότητας η μία και κοινή συνεδρίαση της Ευρωπαϊκών Υποθέσεων με την Οικονομικών και επιπλέον η Ολομέλεια. Είναι 11.00΄ η ώρα. Πρέπει να είμαι και στις τρεις και συγχρόνως να είμαι και σε αυτή την επιτροπή. Θα ήθελα να παρακαλέσω να βλέπατε το ωράριο των άλλων επιτροπών, όταν θα επιλέγετε την ώρα για τη συνεδρίαση αυτής της επιτροπής. Να μη συμπίπτουν, διότι τουλάχιστον εγώ δεν θα μπορέσω να τα καταφέρω.

Ευχαριστώ.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ο κ. Κουρουμπλής έχει ζητήσει τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, η δυναστεία του χρόνου θα μπορούσε κάθε φορά να επιστρατεύει επιχειρήματα που πραγματικά έχουν μια λογικοφάνεια. Πιστεύω, όμως, ότι η επιτροπή, λόγω της ποιότητας των στελεχών της, είναι σε θέση να ξεπεράσει αυτή τη δυσκολία. Κι επειδή υπάρχει μια πραγματικότητα, ας ξεκινήσουμε όλοι καλοπροαίρετα με το αίσθημα καταλλαγής, για να χρησιμοποιήσω τον όρο, κι ας μην προτρέχουμε ότι υπηρετούνται σκοπιμότητες.

Θα φανεί στον χρόνο και στην εξέλιξη των συνεδριάσεων, αν αυτό που κάποιοι υποψιάζονται, έχει αξία ή δεν έχει. Νομίζω, λοιπόν, ότι μπορούμε να προχωρήσουμε και εδώ είμαστε, να δούμε τις προθέσεις του καθενός.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ, κύριε Κουρουμπλή.

Να τελειώσουμε με τον κ. Κατρούγκαλο.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Κύριε Πρόεδρε, νομίζω ότι θα πρέπει να κάνετε δεκτές ως Προεδρείο -και στο εξής να συμφωνήσουμε ότι το Προεδρείο θα χειρίζεται τέτοιου είδους θέματα- εκείνες τις προτάσεις που πράγματι πρέπει να διευκολύνουν συναδέλφους από κόμματα που έχουν μικρή εκπροσώπηση στην επιτροπή. Άρα θεωρώ λογικό να υπάρχει μια προσπάθεια συγχρονισμού των ωρών. Απόγευμα να ξεκινούν οι συνεδριάσεις της Τρίτης και της Τετάρτης, πρωί της Πέμπτης για να εξυπηρετούνται, επίσης, και οι Βουλευτές από την επαρχία.

Αντίθετα, δεν μπορώ να διαβλέψω όχι απλώς μια τακτική παρελκυστική να μιλάμε για τη διαδικασία αντί για την ουσία, αλλά κι ένα πραγματολογικό οξύμωρο και μια πολιτική υποκρισία στις προτάσεις της Νέας Δημοκρατίας. Το οξύμωρο είναι προφανές. Μας λέει ο κ. Τασούλας ότι θέλει ευρυχωρία και αυτή την ευρυχωρία επιδιώκει να την πετύχει στενεύοντας το χρονικό εύρος που θα συζητάμε.

Ως ράφτης θα είχε αποτύχει και νομίζω και ως πολιτική πρόταση δεν είναι ιδιαίτερα πετυχημένη αυτή.

**ΕΥΑΓΓΕΛΟΣ ΒΕΝΙΖΕΛΟΣ:** Ως ράφτης έχει μέλλον μπροστά του πολύ.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Πιθανότατα. Και το λέω απέναντι σε έναν άνθρωπο που τον σέβομαι για την κοινοβουλευτική του παρουσία.

Νομίζω ότι το οξύμωρο είναι προφανές. Πολιτικά είναι υποκρισία, γιατί δεν μπορεί να λένε από μεριάς Αντιπολίτευσης ότι θέλουμε να κουβεντιάσουμε σε βάθος και να περιορίζουν τον πολιτικό χρόνο.

Επίσης, νομίζω ότι η υποκρισία επιτείνεται από τη μεριά της Νέας Δημοκρατίας, αν δούμε τη δική της πρακτική όταν κατέθεσε το 2014 πρόταση για αντισυνταγματική Αναθεώρηση, προφανώς για το θεαθήναι, χωρίς να επιδιώξει να συζητηθεί και να καταλήξει.

Επειδή εμείς προσανατολιζόμαστε στην ουσία και το έχουμε δείξει και με το μεταρρυθμιστικό μας έργο σε επίπεδο νομοθετικής πρωτοβουλίας και θέλουμε και η συνταγματική Αναθεώρηση να ολοκληρωθεί, επιθυμούμε να ολοκληρωθεί με τους καλύτερους δυνατούς όρους ποιότητας του διαλόγου κι αυτό το εξασφαλίζει η πρόταση την οποία καταθέσατε.

Θα πρότεινα στο πνεύμα του Παναγιώτη Κουρουμπλή να δείξουμε κι εμείς μια ευελιξία. Να πούμε ας ξεκινήσουμε με τις τρεις συνεδριάσεις και αν δούμε πράγματι ότι καλύπτεται το έργο της επιτροπής, που πραγματικά θα με εξέπληττε πολύ, γιατί θέλουμε να συζητήσουμε πολύ και γιατί θέλουμε να συζητήσουμε επί της ουσίας, στο μέλλον τις περιορίζουμε.

Επίσης, κύριε Πρόεδρε, και κυρίως γι’ αυτό πήρα τον λόγο, ακριβώς για να μην αναλωθεί η συζήτηση σε επιχειρήματα που κανέναν ουσιαστικά δεν ενδιαφέρουν, αλλά να διοργανώσουμε τη συζήτηση. Όλα τα άλλα διαδικαστικά θέματα που έχετε να θέσετε, να τα θέσετε en bloc, να τοποθετηθούμε en bloc και να ολοκληρώσουμε το διαδικαστικό θέμα για να μπούμε επιτέλους στην ουσία.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ, κύριε Κατρούγκαλε.

Τον λόγο έχει ο Αντιπρόεδρος κ. Τραγάκης.

**ΙΩΑΝΝΗΣ ΤΡΑΓΑΚΗΣ:** Δεν θα έπαιρνα τον λόγο, αλλά ο κ. Κατρούγκαλος αναφέρθηκε στη συνταγματική Αναθεώρηση του 2014 ότι έγινε για το θεαθήναι.

Είχε τονιστεί τότε, κύριε Κατρούγκαλε, ότι είναι η κορυφαία κοινοβουλευτική διαδικασία. Ως κορυφαία κοινοβουλευτική διαδικασία, όπως είναι πρέπει, να υπάρχουν συναινέσεις. Εάν εσείς τότε, το 2014, είχατε αποφασίσει να κάνετε την πολιτική κίνηση να μην εκλεγεί Πρόεδρος της Δημοκρατίας και να πάει η χώρα σε εκλογές, ήταν δικό σας θέμα, δικό σας πρόβλημα και δεν θέλω να συνεχίσω σε αυτό.

Θα σας αναφέρω, όμως, την εμπειρία μου από τις προηγούμενες συνταγματικές Αναθεωρήσεις που ήμουν Πρόεδρος. Πρέπει πράγματι να υπάρχει μια μέρα κενό. Πιστέψτε με. Ας πυκνώσουμε τις ημέρες διαφορετικά, αλλά να υπάρχει μια μέρα κενό οπωσδήποτε ανάμεσα στις συνεδριάσεις. Ποιος είναι ο λόγος; Μην κοιτάτε που τα πρακτικά τώρα είναι είκοσι και πενήντα σελίδες. Τα πρακτικά τότε θα είναι τετρακόσιες και πεντακόσιες σελίδες. Αντιλαμβάνεστε ότι μόνο η μελέτη των πρακτικών των προηγούμενων συνεδριάσεων θέλει πάρα πολύ χρόνο. Φανταστείτε δε –κι εδώ υποστηρίζω τα μικρά κόμματα- όταν θα πρέπει μέσα σε αυτό το σύντομο χρονικό διάστημα να μελετήσουν τα πρακτικά, να μελετήσουν και να δουν τις προτάσεις τους και να συνεχίσουν.

Εγώ από την πρώτη μέρα είχα θέσει το θέμα ότι πρέπει να γίνει επιμήκυνση του χρόνου σε ό,τι αφορά τη διαδικασία μας. Η πρόταση η δική μου παραμένει η ίδια, την είχα κάνει και τότε, να έχουμε δύο συνεδριάσεις την εβδομάδα και να επιμηκυνθεί ο χρόνος ανάλογα με το πώς θα πάμε. Να δούμε πώς θα πάμε στις επόμενες συνεδριάσεις και ανάλογα να αποφασίσουμε εάν η επιτροπή έγκαιρα ζητήσει η Ολομέλεια να επιμηκύνει τον χρόνο διάρκειας της επιτροπής μας.

Για την επόμενη εβδομάδα πάντως, ας πάμε στις τρεις συνεδριάσεις, για να δούμε πώς θα πάει, αλλά δεν θα πάει. Εγώ θα επιμείνω για μια ακόμη φορά να είναι δύο οι συνεδριάσεις και να επιμηκυνθεί ο χρόνος της διάρκειας της επιτροπής μας.

Ευχαριστώ πολύ.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ, κύριε Αντιπρόεδρε.

Να πω κι εγώ δυο λόγια.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Κύριε Πρόεδρε, μπορώ να έχω τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Κύριε Τασούλα, ας μην ανοίξουμε δεύτερο κύκλο. Ο κ. Κατρούγκαλος…

**ΚΩΝΣΤΑΝΤΙΝΟΣ ΤΑΣΟΥΛΑΣ:** Όχι, όχι.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Να ανακαλέσω αν θέλετε.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Όχι. Εκλιπαρώ να παραμείνουν αυτά που είπατε.

Αντιλαμβάνομαι ότι είναι κουραστικό από ένα σημείο και μετά και αντιλαμβάνονται ότι είστε πλειοψηφία και τελικά θα αποφασίσετε τη σφιχτή διαδικασία.

**ΕΥΑΓΓΕΛΟΣ ΒΕΝΙΖΕΛΟΣ:** Δεν βλέπω να υπάρχει πλειοψηφία. Ο κ. Κατσίκης δεν συμφωνεί.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Ναι, αλλά ο κ. Λοβέρδος, κύριε Βενιζέλο, είπε άλλα. Αυτή είναι η γοητεία της επιτροπής.

Επιμένω ότι χειρότερο από το οξύμωρο, το οποίο είναι και χαριτωμένο, είναι το σόλοικο. Ο κ. Τσίπρας στην επιστολή που έστειλε σε πολιτικούς Αρχηγούς και σε κατά φαντασίαν πολιτικούς Αρχηγούς για την εκκίνηση της Αναθεωρήσεως του Συντάγματος, ομιλεί ρητώς ότι δεν πρέπει να είμεθα όμηροι του βραχέος πολιτικού χρόνου. Και ο βραχύς πολιτικός χρόνος, όπως πολύ σωστά ελέγχθη, των δύο μηνών, δημιουργεί όλες αυτές τις τριβές και τις διαφορές οι οποίες διαφορετικά δεν θα υπήρχαν.

Θυμίζω ότι με εξαίρεση την επιτροπή αναθεωρήσεως του 1986, η οποία για ειδικούς λόγους έλαβε προθεσμία έντεκα ημερών…

**ΕΥΑΓΓΕΛΟΣ ΒΕΝΙΖΕΛΟΣ:** Ένα θέμα είχε!

**ΚΩΝΣΤΑΝΤΙΝΟΣ ΤΑΣΟΥΛΑΣ:** Σωστά.

Όλες οι άλλες είχαν προθεσμίες άνω των δύο μηνών, κάποιες άνω των έξι μηνών για εκκίνηση. Δεν ομιλώ για τις παρατάσεις που εδόθησαν εν συνεχεία από την Ολομέλεια.

Και, ναι, για να μη νομίζετε ότι υπάρχει ένταση, θα ήμουν αποτυχημένος ράφτης, ιδίως αν συγκρινόμουν με τον ράφτη του κ. Κατρούγκαλου που τόσο κομψεπίκομψα τον φροντίζει.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Να πω κι εγώ δυο λόγια. Είναι το πρώτο θέμα στο οποίο θα αποφασίσουμε, προφανώς, με ψηφοφορία και πραγματικά θα είναι κρίμα να αρχίσουμε τις διαφωνίες από το ποιες και πόσες θα είναι οι μέρες των συνεδριάσεών μας. Θα προσπαθήσω να είμαι συμβιβαστικός, αλλά γι’ αυτό το θέμα να πω κάποια πράγματα.

Κατ’ αρχάς, την απόφαση της Ολομέλειας έχουμε θεσμικό καθήκον αυτή τη στιγμή να τη σεβαστούμε. Μπορεί να μας αρέσει ή να μη μας αρέσει, αλλά η πλειοψηφία έκρινε ότι πρέπει να τελειώσουμε στις 15 Ιανουαρίου. Το αν χρειαστεί η παράταση ή όχι, είναι κάτι το οποίο μπορεί να προκύψει στο τέλος, αλλά η απόφαση της Ολομέλειας σε μας δίνει τουλάχιστον το καθήκον της προσπάθειας, να τελειώσουμε αυτή τη στιγμή και οφείλουμε να το σεβαστούμε.

Νομίζω ότι δυσκολευόμαστε κιόλας επειδή τα προς αναθεώρηση άρθρα τα οποία έχουν προταθεί είναι πολλά. Με βάση αυτά τα δεδομένα, δεν μπορούμε να ξεκινήσουμε με έναν χαλαρό ρυθμό.

Θέλω, επίσης, να θυμίσω ότι η προετοιμασία η οποία χρειάζεται να κάνουμε κυρίως θα είναι κατά ενότητες. Δεν θα είναι με βάση καθεμία συνεδρίαση η οποία έρχεται η μία μετά την άλλη, γιατί έχουμε θεματικές ενότητες και επ’ αυτών θα είναι αναγκαία η προετοιμασία μας.

Τέλος, ως προς το θέμα το οποίο ο κ. Κατσίκης έθεσε, το ότι υπάρχουν, βεβαίως και υποχρεώσεις με άλλες επιτροπές, δεν έχω αντίρρηση να προσπαθούμε να το λύνουμε, κύριε Κατσίκη, αλλά…

**ΙΩΑΝΝΗΣ ΤΡΑΓΑΚΗΣ:** Όχι εμείς, οι άλλες επιτροπές. Προηγούμεθα εμείς.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Νομίζω ότι η δική μας η επιτροπή είναι κορυφαία.

Επίσης, τα θέματα σύμπτωσης χρόνου με άλλες επιτροπές είναι διαφορετικά για καθένα από εμάς, εν όψει του γεγονότος ότι δεν εντασσόμαστε στις ίδιες επιτροπές. Επομένως είναι πάρα πολύ δύσκολο να γίνεται αυτή η ρύθμιση.

Εγώ θα ήθελα να κάνω μία συμβιβαστική πρόταση, να ξεκινήσουμε με τρεις συνεδριάσεις για την επόμενη εβδομάδα και στη συνέχεια, στο τέλος της επόμενης εβδομάδας, να το δούμε. Και θα χαιρόμουν πολύ σε αυτό να υπάρχει μία συναίνεση, να μη χρειαστεί μία πλειοψηφία.

Επίσης, για το μέλλον θέλω να παρακαλέσω, επειδή είναι εξαιρετικά δύσκολο να επιλέγουμε ώρες συνεδριάσεων, να έχουμε κατ’ αρχάς την ίδια ώρα. Εάν, όμως, προκύπτει ένα ειδικό πρόβλημα, να το εξετάζουμε ως ειδικό πρόβλημα στη συνέχεια, αλλά κατ’ αρχάς να έχουμε την ίδια ώρα.

Επομένως η πρότασή μου είναι για την πρώτη εβδομάδα να έχουμε συνεδρίαση την Τρίτη ώρα 16.00΄, την Τετάρτη ώρα 11.00΄, την Πέμπτη ώρα 16.00΄ και στο τέλος της εβδομάδας να το ξαναδούμε. Αν συμφωνούμε, να προχωρήσουμε παρακάτω.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, την Πέμπτη είπατε απόγευμα, ενώ είχε ληφθεί απόφαση, τουλάχιστον είχε αναφερθεί ότι την Πέμπτη για τους εξ ημών επαρχιώτες θα πρέπει να το κάνουμε 11.00΄.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Κοιτάξτε, εγώ δεν έχω προσωπικό πρόβλημα για καμμία ημερομηνία. Για εμένα…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Έχω εγώ, όμως και όχι μόνο εγώ, αλλά και άλλοι.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Για εμένα προτεραιότητα του προγράμματός μου είναι αυτή η επιτροπή, όπως καταλαβαίνετε. Μπορούμε, πάντως, να το αλλάξουμε.

Συμφωνείτε Τρίτη, Τετάρτη απόγευμα και Πέμπτη πρωί;

**ΕΥΑΓΓΕΛΟΣ ΒΕΝΙΖΕΛΟΣ:** Τετάρτη είχατε πει πρωί.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ναι, το ξέρω, αλλά λέω μήπως συμφωνείτε για μια διαφορετική διευθέτηση που εξυπηρετεί…

**ΑΝΔΡΕΑΣ ΛΟΒΕΡΔΟΣ:** Τρίτη απόγευμα και Πέμπτη πρωί.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Τρίτη και Τετάρτη ώρα 16.00΄ και Πέμπτη πρωί, ώρα 11.00΄.

**ΑΝΔΡΕΑΣ ΛΟΒΕΡΔΟΣ:** Είπατε Τρίτη απόγευμα, Τετάρτη πρωί, για την Πέμπτη υπάρχει εξυπηρέτηση στους συναδέλφους, τη δεχθήκατε. Άρα Τρίτη απόγευμα, Τετάρτη πρωί, Πέμπτη πρωί. Μια χαρά είναι έτσι.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Κοιτάξτε, σαν τον Χότζα θα γίνω και θα πω ότι δίκιο έχετε και εσείς. Το πρόβλημά μας είναι να επιλέξουμε κάτι, το οποίο διευκολύνει τους περισσότερους, κύριε Λοβέρδο.

Εάν συμφωνούν όλοι, λοιπόν, για Τρίτη απόγευμα, Τετάρτη και Πέμπτη πρωί, δεν έχω αντίρρηση.

**ΑΝΔΡΕΑΣ ΛΟΒΕΡΔΟΣ:** Ωραία, τελειώσαμε.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Επόμενο θέμα, λοιπόν, είναι οι θεματικές ενότητες.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Απλώς, κύριε Πρόεδρε, πρέπει να το δούμε στο μέλλον, γιατί προφανώς οι απογευματινές συνεδριάσεις δίνουν περισσότερο χρόνο, επειδή δεν έχουν καταληκτικό χρόνο, δεν υπάρχουν άλλες υποχρεώσεις. Άρα να ξεκινήσουμε έτσι με εμπιστοσύνη στο Προεδρείο, αλλά να δούμε στο μέλλον τη δυνατότητα, ανάλογα με την εξέλιξη, να έχουμε περισσότερες απογευματινές συνεδριάσεις. Διότι βλέπω… Εντάξει, αποσύρω αυτό που βλέπω, γιατί είναι προφανές.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Θα συζητήσουμε και πάλι για τον χρόνο την επόμενη βδομάδα.

Τα θέματα τα διαδικαστικά, τα οποία υπολείπονται, είναι καίρια, είναι το θέμα των θεματικών ενοτήτων, επί τη βάσει των οποίων θα διεξαχθούν οι συζητήσεις, πράγμα το οποίο προκαθορίζει και τους εισηγητές, οι οποίοι θα οριστούν.

Έχει κάνει μία πρόταση η Κοινοβουλευτική Ομάδα του ΣΥΡΙΖΑ, η οποία ακολουθεί μία λογική, που είναι η εξής: Βεβαίως, κατ’ αρχάς να λάβουμε υπ’ όψιν μας τη σειρά των θεμάτων, όπως ορίζονται από το Σύνταγμα, αλλά να προτάξουμε κάποια θέματα, ακόμη και συμβολικά, για τα οποία διαβλέπουμε από τις προτάσεις των κομμάτων ότι έχουμε συμφωνία ως προς την ανάγκη αναθεώρησης, έστω και αν δεν είναι πλήρης συμφωνία, ως προς την κατεύθυνση, το ειδικό σκεπτικό.

Επομένως η κυβερνητική πρόταση είναι υπέρ της έναρξης με θέμα τη συζήτηση του άρθρου 62 του Συντάγματος, που αφορά τη βουλευτική ασυλία και του άρθρου 86 που αφορά την ποινική ευθύνη των πολιτικών προσώπων, Υπουργών και Υφυπουργών. Υπάρχει και μια θεματική συνοχή, διότι και τα δύο θέματα αφορούν ευθύνες Βουλευτών και ευθύνες Υπουργών και στη συνέχεια να προχωρήσουμε.

Η πρόταση της Κοινοβουλευτικής Ομάδας του ΣΥΡΙΖΑ, την οποία θέτω υπό την κρίση σας, είναι να προχωρήσουμε με τη σειρά των κεφαλαίων του Συντάγματος με εξαίρεση το κεφάλαιο που αφορά τις σχέσεις Κράτους - Εκκλησίας και τη μορφή του πολιτεύματος στο άρθρο 2, που μπορεί να διεξαχθεί με περισσότερη προσοχή εν τέλει. Εν πάση περιπτώσει, ακούω όποιες άλλες προτάσεις υπάρχουν για να…

**ΑΝΔΡΕΑΣ ΛΟΒΕΡΔΟΣ:** Των κεφαλαίων είπατε;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ναι, έχω στείλει ένα σημείωμα, αλλά να το επαναλάβω. Τα κεφάλαια τα οποία προτείνουμε είναι τα εξής: Να προταχθεί, κατ’ αρχάς, το θέμα των άρθρων 62 και 86.

**ΕΥΑΓΓΕΛΟΣ ΒΕΝΙΖΕΛΟΣ:** Και το 32.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Και το 32.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Θα μπορούσε και το 32, αλλά επειδή εκεί για άλλες παραγράφους υπάρχει συμφωνία και για άλλες δεν υπάρχει, ίσως είναι λίγο πιο πολύπλοκο και δυσκολευόμαστε να ξεκινήσουμε με μια γενική συναίνεση. Μπορούμε να το δούμε με τη σειρά.

Στη συνέχεια, η σειρά του Συντάγματος είναι να προηγηθεί το άρθρο που αφορά τη μορφή του πολιτεύματος και τη σχέση Κράτους - Εκκλησίας, έπειτα να έχουμε ατομικά και κοινωνικά δικαιώματα, στη συνέχεια να δούμε τα όργανα και τις λειτουργίες του πολιτεύματος με τη σειρά, δηλαδή Πρόεδρος Δημοκρατίας, Βουλή και Κυβέρνηση και να καταλήξουμε με τα υπόλοιπα κεφάλαια, στα οποία ανήκει η Δικαιοσύνη, η Διοίκηση και οι τελικές διατάξεις.

Επί της σειράς αυτής η μόνη αλλαγή την οποία προτείνει η Κυβέρνηση, ο ΣΥΡΙΖΑ είναι αντί της δεύτερης σειράς για το κεφάλαιο που αφορά τις σχέσεις Κράτους και Πολιτείας να επιλέξουμε την τελική σειρά. Ακούω τώρα τους…

**ΑΝΔΡΕΑΣ ΛΟΒΕΡΔΟΣ:** Μια διαδικαστική φράση θέλω να πω.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ορίστε, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Όταν εισηγηθήκατε, είπατε για την πρώτη συνεδρίαση, άρα ενότητα –αυτό εννοούσατε- στη δεύτερη, όμως, πρότασή σας είπατε ότι θα πάμε με τη σειρά των κεφαλαίων και εκεί μου δημιουργείται η εντύπωση ότι είναι σωστή ως ερώτηση η εξής ερώτηση που θέλω να σας κάνω: Τα κεφάλαια είναι πάρα πολλά, είναι είκοσι -δεν το έχω πρόχειρο- είκοσι ένα, δεκαοκτώ, δεκαεννιά, κάπου τόσα, όπως εκφραστήκατε. Η πείρα, η εμπειρία λέει -ρωτήστε και τον κ. Τραγάκη δίπλα σας- ότι όταν συζητάμε με καθορισμένο θέμα-ενότητα, μιλούν οι εισηγητές, παίρνουν τον λόγο οι συνάδελφοι, δεν ξέρω αν υπάρχουν ανάγκες δευτερολογιών –θα υπάρχουν, φαντάζομαι- και έτσι κλείνει η ενότητα.

Αντιλαμβάνεστε ότι αυτό, εάν πάρουμε τη φράση σας «συζήτηση ανά κεφάλαιο» ως σωστή, μιλάμε τώρα για περίπου δύο χρόνια για να κλείσουμε, δεν μιλάμε πια για εβδομάδες, όπως είπατε στην αρχή.

Άρα μήπως θέλετε να ξανασκεφθείτε την πρότασή σας, να μας πείτε πώς θα συζητήσουμε; Είπατε «κεφάλαια», γι’ αυτό αντιδρώ έτσι.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Κοιτάξτε, είπα «κεφάλαια», αλλά ανέλυσα τι εννοούσα αμέσως προηγουμένως. Με τη λέξη «κεφάλαια» εννοούσα ενότητες και όχι «κεφάλαια» με την ορολογία της κωδικοποίησης.

**ΑΝΔΡΕΑΣ ΛΟΒΕΡΔΟΣ:** Πόσες ενότητες είναι, λοιπόν, κύριε Πρόεδρε, αριθμητικά;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Νομίζω ότι είναι επτά, κύριε Λοβέρδο, αλλά να τις μετρήσουμε.

**ΑΝΔΡΕΑΣ ΛΟΒΕΡΔΟΣ:** Με συγχωρείτε, αλλά από αυτά που είπατε στην προηγούμενη συνεδρίαση -που διάβασα τα πρακτικά- είχατε πει για έξι ή επτά. Τις μέτρησα επτά.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Νομίζω ότι είναι επτά, λοιπόν.

**ΑΝΔΡΕΑΣ ΛΟΒΕΡΔΟΣ:** Άρα εσείς προτείνετε…

Νομίζετε ή είστε βέβαιος; Διότι έχουμε και εμείς να κάνουμε πρόταση σε λίγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Κοιτάξτε, αφήστε με να μετρήσω. Είναι η σημερινή που αφορά τα θέματα τα οποία προτάσσονται, η μορφή του πολιτεύματος -δύο- τα ατομικά και κοινωνικά δικαιώματα -τρία- τρεις ακόμη ενότητες που αφορούν όργανα και λειτουργίες του πολιτεύματος και έβδομη -γι’ αυτό μίλησα για επτά- είναι αυτή που θα αφορά τη Δικαιοσύνη, τη Διοίκηση και τις τελικές διατάξεις.

Επιθυμεί να λάβει άλλος τον λόγο, παρακαλώ;

**ΓΕΩΡΓΙΟΣ ΚΑΤΡΟΥΓΚΑΛΟΣ:** Κύριε Πρόεδρε, την παράκλησή μου να θέσετε όλα τα διαδικαστικά θέματα en bloc.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ:** Ναι, δεν γίνεται.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Νομίζω, κύριε Κατρούγκαλε, αυτά ούτως ή άλλως πλέον…

**ΓΕΩΡΓΙΟΣ ΚΑΤΡΟΥΓΚΑΛΟΣ:** Δεν υπάρχουν άλλα διαδικαστικά θέματα; Αν δεν υπάρχουν, να προχωρήσουμε, αλλά νομίζω ότι υπάρχουν κάποια θέματα αναπλήρωσης. Εκτός αν θεωρήσουμε ότι αυτά de minimis θα τα λύσει το Προεδρείο. Εμένα η δική μου η πρόταση αυτή ήταν εξαρχής.

**ΑΝΔΡΕΑΣ ΛΟΒΕΡΔΟΣ:** Διαδικαστικά, κύριε Πρόεδρε, έχει ένα δίκιο σε ό,τι αφορά υπόλοιπα ή προηγούμενα θέματα. Κάνατε αυτοτελές θέμα τη συνεδρίαση περί χώρου. Αν ήξερα ότι η γραμμή εδώ είναι να μιλάμε επί όλων των θεμάτων, θα ζητούσα και εγώ τον λόγο, να κάνω πρόταση για άλλον χώρο.

Δεν έχει νόημα αυτή η συζήτηση. Η περί ενοτήτων, όμως, έχει. Είναι η πεμπτουσία της εργασίας μας, της δουλειάς μας. Άρα κρατήστε αυτό το θέμα αυτοτελώς και τα υπόλοιπα μπορείτε να τα συμπτύξετε.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Κύριε Λοβέρδο, είχαμε συζητήσει στην προηγούμενη συνεδρίαση για άλλα θέματα, όπως και για την αναπλήρωση και είπαμε ότι ασφαλώς μπορεί να γίνεται αναπλήρωση με αποφάσεις των Κοινοβουλευτικών Ομάδων.

Κύριε Βενιζέλο, έχετε τον λόγο.

**ΕΥΑΓΓΕΛΟΣ ΒΕΝΙΖΕΛΟΣ:** Είχαμε κάνει τη συζήτηση αυτή αρκετά αναλυτικά την προηγούμενη φορά. Είχατε πει ότι θα συζητήσετε στο Προεδρείο και θα μας φέρετε μία συναινετική πρόταση. Αντί για συναινετική πρόταση, βλέπω μία πρόταση της Κοινοβουλευτικής Ομάδας του ΣΥΡΙΖΑ, την οποία εισάγετε εσείς ως Πρόεδρος. Ας την εμφάνιζε και ας την παρουσίαζε ένας εκπρόσωπος του ΣΥΡΙΖΑ, ώστε εσείς να έχετε μία απόσταση από την πρόταση του ΣΥΡΙΖΑ ασκώντας τα προεδρικά σας καθήκοντα.

Σας θυμίζω, δε, ότι είχα πάρει τον λόγο και είχα εξηγήσει, με βάση τη μακρά εμπειρία μου στις επιτροπές αυτές και από τις προηγούμενες Αναθεωρήσεις, για να μπορεί να γίνεται μία συζήτηση η οποία να έχει αρχή, μέση και τέλος, γιατί πρέπει να είναι δώδεκα οι ενότητες αντί για επτά που προτείνετε.

Σας θυμίζω πολύ συνοπτικά τι είχα πει: πρώτη ενότητα ,σχέσεις Κράτους και Εκκλησίας, σε συνδυασμό με τη θρησκευτική ελευθερία και ενδεχομένως το άρθρο 16 παράγραφος 2, αν το θέτει ο ΣΥΡΙΖΑ -νομίζω ότι το θέτει- δεύτερη ενότητα το άρθρο 16 παράγραφος 5, η πρόσθετη διάταξη περί μη κρατικών πανεπιστημίων, τρίτη ενότητα τα ατομικά και κοινωνικά δικαιώματα, κυρίως τα άρθρα 21, 22 συν το 25, συν το 2, το οποίο θέτει η Νέα Δημοκρατία, τέταρτη ενότητα το περιβάλλον, πέμπτη ενότητα ο Πρόεδρος της Δημοκρατίας, έκτη ενότητα το δημοψήφισμα, που έχει κεντρική θέση στην πρότασή σας, μαζί με το άρθρο 28, έβδομη ενότητα η ευθύνη των Βουλευτών και η βουλευτική ασυλία, όγδοη ενότητα όλα τα υπόλοιπα οργανωτικά, ψήφος αποδήμων, διορισμός Πρωθυπουργού, λειτουργία Βουλής, ένατη ενότητα η Δικαιοσύνη, δέκατη ενότητα Διοίκηση, Αυτοδιοίκηση και Ανεξάρτητες Αρχές, ενδέκατη ενότητα το δημοσιονομικό και οικονομικό Σύνταγμα, άρθρα 78, 79 και 106 και δωδέκατη ενότητα η διαδικασία Αναθεώρησης του Συντάγματος.

Θέλετε να μειώσετε τους χρόνους των ομιλιών; Αυτό είναι κάτι που μπορούμε να το συζητήσουμε. Πάντως, όταν καλείται κάποιος να τοποθετηθεί επί ετεροκλήτων θεμάτων λόγω κεφαλαίου και λόγω τεχνητής συνένωσης θεμάτων, δεν διευκολύνει τη διεξαγωγή της συζήτησης.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ, κύριε Βενιζέλο.

Επόμενος ομιλητής ο κ. Τασούλας.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Ειλικρινά δεν καταλαβαίνω γιατί έχουμε μπλέξει με τέτοια πίεση χρόνου και με τέτοιο ανακάτεμα των θεμάτων. Πού βρέθηκε η άποψη να ανακατεύονται τα θέματα στο Σύνταγμα; Η πρόταση του κ. Βενιζέλου είναι συστηματικά ορθή. Το Σύνταγμα έχει μία συστηματική αλληλουχία. Έχει τέσσερα μέρη. Κάθε μέρος έχει τμήματα και κεφάλαια.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Έξι έχει.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Τέσσερα μέρη έχει.

Αυτά τα μέρη περιέχουν -για να καταλάβουμε για τι μιλάμε- τα εξής: το πρώτο μέρος περιλαμβάνει τη μορφή του πολιτεύματος και τις σχέσεις Εκκλησίας και Πολιτείας, το δεύτερο μέρος τα δικαιώματα, το τρίτο μέρος το πιο εκτεταμένο, που ποσοτικά περιέχει το 70% της ύλης του Συντάγματος, αφορά στην οργάνωση και λειτουργία της Πολιτείας και το τελευταίο έχει τα μεταβατικά ζητήματα και τη διαδικασία Αναθεωρήσεως.

Είναι δυνατόν να αλλάξουμε τη σειρά, που το ίδιο το Σύνταγμα με τη λογική που ενέχει, περιέχει, επειδή νομίζουμε ότι συναινούμε σε κάποια θέματα;

Θα σας πω κάτι περίεργο, κύριε Πρόεδρε. Αν κάποιος καλόπιστος διαβάσει τις αποφάσεις του Συμβουλίου της Επικρατείας, που αναγνωρίζουν ακαδημαϊκή και επαγγελματική ισοτιμία σε πτυχία νομικών σχολών της Κύπρου, μπορεί να συμφωνήσει ότι άρθρο 16 του Συντάγματος έχει ήδη αλλάξει. Άρα δεν διαφωνούμε ούτε σε αυτό. αν έχουμε μία στοιχειώδη καλοπιστία. Το λέω για να σχετικοποιήσω την έννοια της συναινέσεως.

Επίσης, θέλω να σας πω ότι ο καλύτερος τρόπος για να ξεκινήσουμε, είναι να ακολουθήσουμε τη ροή του Συντάγματος και όχι την ατζέντα κάποιας πολιτικής επιδιώξεως, η οποία θέλει σήμερα ένα επίμαχο, επίδικο ή θορυβώδες θέμα να το μετακινήσουμε σε άλλον χρόνο πίσω και τα συμπαθητικά ή τα δημοφιλή θέματα να τα βάλουμε μπροστά.

Δεν υπάρχουν δημοφιλή και αντιπαθητικά θέματα στο Σύνταγμα. Υπάρχει ροή του Συντάγματος. Δεν έχουμε την ικανότητα ανατροπής της αλληλουχίας που το ίδιο το Σύνταγμα περιέχει και δεν έχει καμμία σκοπιμότητα αυτό που προτείνουν οι συνάδελφοι του ΣΥΡΙΖΑ, να μπουρδουκλώσουμε τις προτεραιότητες και τις αριθμήσεις των άρθρων εν ονομάτι της ευκολίας, να ξεμπερδεύουμε με κάποια που συμφωνούμε -με ερωτηματικό το «συμφωνούμε»- και να αφήσουμε τα δύσκολα για πίσω. Αφού έτσι κι αλλιώς τα δύσκολα -αν δεχτώ αυτή την ορολογία- θα αντιμετωπιστούν, ο καλύτερος, ειλικρινέστερος, επιστημονικότερος και πολιτικότερος τρόπος είναι να ακολουθήσουμε τη ροή του Συντάγματος.

Εδώ από την αρχή μάς έχετε μπερδέψει στα στοιχειώδη και διερωτώμαι τι θα γίνει όταν μπούμε στην ουσία, πρώτα ως προς τον χρόνο και τώρα ως προς τις αναδιατάξεις της σειράς του Συντάγματος. Παρακαλώ να μείνουμε στη σειρά του Συντάγματος. Σε όποια συμφωνούμε, προφανώς θα χρειαστούμε λιγότερο χρόνο και σε όποια διαφωνούμε, προφανώς, θα χρειαστούμε περισσότερο. Ας μην κάνουμε και το θέμα της σειράς του Συντάγματος πολιτικό ζήτημα και ζήτημα πλειοψηφίας και μειοψηφίας. Είναι απολύτως κρίμα.

Ως προς το θέμα της υποψίας ότι χρησιμοποιεί ο ΣΥΡΙΖΑ το Σύνταγμα για καθαρά εργαλειακούς, κομματικούς, πολιτικούς λόγους, το αποκλείω διαρρήδην, διότι αποκλείω ο κ. Τσίπρας, όταν διαβεβαιώνει ότι οι εκλογές θα γίνουν τον Οκτώβριο, να λέει ψέματα. Άρα έχουμε χρόνο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Θα σας δώσω τον λόγο με τη σειρά, όπως έχω δει, στον κ. Παπαθεοδώρου, στον κ. Κατρούγκαλο, στον κ. Γεωργιάδη.

Θα μου επιτρέψετε μόνο ένα θέμα να παρεμβάλω. Φυσικά η συζήτηση για τη σειρά των θεμάτων είναι ανοικτή και δεν έχει διαμορφωθεί η απόφασή μας. Θα διαμορφωθεί αργότερα. Αυτό που θέλω να λάβουμε υπ’ όψιν μας είναι ότι η οικονομία της συζήτησης δεν επιτρέπει μεγάλο αριθμό θεματικών ενοτήτων. Πρέπει να θυμόμαστε ότι σε κάθε θεματική ενότητα θα έχουμε σειρά εισηγητών, ομιλητών - μελών, γενικών και ειδικών εισηγητών και εν τέλει πιθανώς και δευτερολογίες. Επομένως, η εντολή που έχουμε να τελειώσουμε στις 15 Ιανουαρίου δεν επιτρέπει μεγαλύτερο αριθμό συνεδριάσεων.

Τον λόγο έχει ο κ. Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, νομίζω ότι θα πρέπει να ενημερώσουμε την επιτροπή ότι πράγματι υπήρξε μία πρόταση εκ μέρους σας, αλλά δεν επήλθε καμμία συμφωνία στο Προεδρείο. Και δεν επήλθε συμφωνία, διότι αφ’ ενός η προτεραιοποίηση ορισμένων θεμάτων καταλήγει στο να σταχυολογήσουμε ορισμένα άρθρα, τα οποία ενδεχομένως βρίσκονται σε διαφορετικά μέρη, σε διαφορετικά κεφάλαια, και αφ’ ετέρου διότι οδηγεί και σε ένα νοηματικό, επιστημονικό, αλλά και πολιτικό αδιέξοδο.

Τι εννοώ; Σκεφτείτε να συζητήσουμε για το οργανωτικό μέρος, στο οποίο ανήκει η ευθύνη Υπουργών και η κοινοβουλευτική ασυλία, αλλά να μη συζητήσουμε ταυτόχρονα για τα υπόλοιπα κομμάτια του οργανωτικού μέρους, όπως η εκλογή και οι αρμοδιότητες του Προέδρου της Δημοκρατίας. Κάτι τέτοιο θα μας οδηγούσε σε πισωγυρίσματα νοηματικά, σε σχέση με την πρόταση η οποία έχει κατατεθεί από τον Πρόεδρο μέχρι τώρα, αλλά και από την άλλη παραβιάζουμε τη λογική της συνοχής του Συντάγματος, τη νοηματική συνοχή του Συντάγματος.

Θα ήθελα, δε, να πω και το εξής: Δεν υπάρχουν αυτή τη στιγμή πολιτικά ευαίσθητα και λιγότερο ευαίσθητα θέματα. Όλα τα θέματα έχουν μία πολιτική αποτύπωση, κύριε Πρόεδρε, η οποία θα βρίσκει την αντανάκλασή της στην επικαιρότητα. Δεν πρέπει η συζήτησή μας ούτε να εγκλωβιστεί στην τρέχουσα συγκυρία και στην πολιτική επικαιρότητα από τη μια πλευρά ούτε να καθοριστεί από το αν το άλφα ή το βήτα θέμα, το οποίο δεν ξέρουμε βέβαια κάθε φορά πώς αντανακλάται στη συγκυρία αυτή. Σκεφτείτε ότι δεν έκλεισε το θέμα των σχέσεων Εκκλησίας και Κράτους. Σήμερα το συζητούμε ή δεν θέλουμε να το συζητήσουμε και το συζητάμε μετά από έναν, δύο μήνες και βρίσκεται πάλι στην επικαιρότητα. Τι θα κάνουμε; Θα το αναβάλουμε γιατί δεν θέλουμε να έχουμε αυτή την αλληλουχία; Θέλει η Κυβέρνηση να το αποτρέψει και να αποτρέψει τη συζήτηση και στην επιτροπή;

Νομίζω ότι υπάρχει μια πρόταση. Είτε με την πρόταση με την οποία έχουμε προσέλθει εμείς, δηλαδή να ακολουθήσουμε τη ροή και τη νοηματική του Συντάγματος, είτε με τα μέρη και τα κεφάλαια του Συντάγματος έτσι όπως αποτυπώνονται, πρέπει να ξεκινήσουμε όμως, διότι σας λέω ότι κατά την άποψή μου κι εφόσον δεν υπάρχει συμφωνία, δεν είναι δυνατόν να γίνεται αυτή η συζήτηση.

Ξέρετε, το τελευταίο διάστημα διαβάζω πολύ τα πρακτικά των προηγούμενων επιτροπών συνταγματικής Αναθεώρησης και νομίζω ότι πρέπει να σταθούμε στο βασικό, δηλαδή στην ιστορική ευθύνη που έχει αυτή η επιτροπή να συζητήσει μείζονα θέματα για τη δημοκρατία, μείζονα θέματα για το Σύνταγμα, τα οποία βρίσκονται έξω και πέρα από κάθε πολιτική σκοπιμότητα. Συνήθως αυτές οι πολιτικές σκοπιμότητες, οι οποίες μπορεί να έχουν μια βραχύβια διάσταση, την επόμενη μέρα ή μετά από μια βδομάδα αποδεικνύεται ότι δεν έχουν καμμία συνάφεια με την πραγματικότητα.

Πρότασή μου και πρότασή μας είναι να κάνουμε μια συζήτηση, η οποία δεν θα «σαλαμοποιεί», δεν θα σταχυολογεί άρθρα, αλλά θα ακολουθήσει τη ροή και τη συνοχή του Συντάγματος.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ.

Ο κ. Κατρούγκαλος έχει ζητήσει τον λόγο και μετά ακολουθεί ο κ. Γεωργιάδης.

Ορίστε, κύριε Κατρούγκαλε, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Κύριε Πρόεδρε, η προσπάθειά μας είναι η διαδικασία να υπηρετεί την ουσία. Για αυτό και θέλαμε να ρυθμιστεί αυτό το ζήτημα μέσω του Προεδρείου. Όπως ορθά είπε ο κ. Παπαθεοδώρου, η πρότασή σας φαίνεται ότι απορρίφθηκε και γι’ αυτό την εισαγάγατε την πρότασή σας αυτή ξανά εσείς. Δεν υπήρχε κατά τη γνώμη μου, επομένως, καμμία παραβίαση της κοινοβουλευτικής τάξης.

Προφανώς αυτή την πρόταση την υιοθετούμε και εμείς ως Βουλευτές του ΣΥΡΙΖΑ, γιατί εδώ δεν λειτουργούμε ως Κοινοβουλευτική Ομάδα. Γιατί την υιοθετούμε; Υπάρχουν απαιτήσεις της διαδικασίας που απορρέουν από το Σύνταγμα και των αναγκαίων συγκλίσεων που αυτό απαιτεί και επίσης πολιτικές ανάγκες που απορρέουν τόσο από τον μακρό όσο και από τον βραχύ χρόνο. Ο μακρός χρόνος είναι αυτός που επιβάλλει στα θέματα ότι μπορούμε να έχουμε συγκλίσεις επί της ουσίας, χωρίς προφανώς να συγκαλύπτουμε τις πολιτικές και ιδεολογικές μας διαφορές. Ο βραχύς χρόνος απαιτεί να ανταποκριθούμε και στις απαιτήσεις αυτές που η κοινή γνώμη τάσσει ως προτεραιότητες.

Η πρότασή μας για την πρόταξη των θεμάτων που αφορούν την τιμή του πολιτικού κόσμου ανταποκρίνεται και στις δύο αυτές λογικές, του Συντάγματος –εννοώντας τη συναίνεση- και της συγκυρίας, διότι ελπίζω ότι κανείς δεν θέλει να συνεχίζεται αυτή η κατάσταση που, δυστυχώς, δεν διορθώθηκε με την Αναθεώρηση του 2001 και που θέτει στο εδώλιο του κατηγορουμένου συλλήβδην τον πολιτικό κόσμο με την κατηγορία ότι προσπαθούμε να προστατέψουμε τα νώτα μας, όντας διαφορετικοί από τους υπόλοιπους πολίτες.

Υπάρχει κάποιος από εμάς που θεωρεί ότι αυτό δεν είναι μείζον ζήτημα, ακριβώς γιατί συναρτάται με την αξιοπιστία του συνόλου του πολιτικού συστήματος και την πολιτική κρίση που πέρασε τα τελευταία χρόνια η χώρα μας; Δεν πρέπει αυτό το θέμα να προταχθεί και γι’ αυτόν τον λόγο, αλλά και για να δείξουμε στην ελληνική κοινή γνώμη, στον ελληνικό λαό ότι αντιλαμβανόμαστε τις ανάγκες του, αντί να συζητάμε και ουσιαστικά να αναλώνουμε τον χρόνο μας σε αυτά τα δευτερεύοντα ευτελή διαδικαστικά; Από εκεί και μετά, λέμε και εμείς να συνεχίσουμε με τη σειρά του Συντάγματος, το οποίο έχει τέσσερα μέρη και έξι τμήματα. Το λέω αυτό, για να συμφωνούμε τουλάχιστον στους αριθμούς.

**ΕΥΑΓΓΕΛΟΣ ΒΕΝΙΖΕΛΟΣ:** Πόσα μέρη είπατε ότι έχει; Έχει τέσσερα μέρη και έξι τμήματα.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Αυτό ακριβώς είπα.

Αν δεν μπορούμε να συμφωνήσουμε και στους αριθμούς…

Επομένως η έκκλησή μου προς τους συναδέλφους της Αντιπολίτευσης είναι ότι έχουμε πεδίο αντιπαράθεσης, όπου θα φανούν οι διαφορές μας και το ποιος είναι ποιος. Μην εκτίθενται. Είναι δυνατόν αυτό το μείζον ζήτημα της τιμής του πολιτικού κόσμου να μη δεχθείτε να το συζητήσετε πρώτο; Θέλουμε να προστατεύσουμε και τη δική σας τιμή, όχι μόνο τη δική μας.

(Θόρυβος - διαμαρτυρίες στην αίθουσα)

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, τι είναι αυτά τώρα; Ποια λογική υπάρχει σ’ αυτό;

**ΓΕΩΡΓΙΟΣ ΚΑΤΡΟΥΓΚΑΛΟΣ:** Έχει τη λογική της πρότασής μας, παρακαλώ. Δεν προσέβαλα κανέναν.

Νομίζω, λοιπόν, ότι πρέπει να συνεχίσουμε έτσι και να μην προχωρήσουμε σε κονταροχτυπήματα -που μπορεί να ταιριάζουν ίσως σε μια συνέλευση αμφιθεάτρου πανεπιστημίου αλλά όχι εδώ- και να προχωρήσουμε επί της ουσίας.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Θα δίνω τον λόγο με τη σειρά. Προηγείται ο κ. Γεωργιάδης.

Ορίστε, κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, με συγχωρείτε, αλλά αυτά που ακούω από τον κ. Κατρούγκαλο τώρα μου είναι παντελώς ακατανόητα. Όλα στο Σύνταγμα είναι σημαντικά. Τίποτα δεν υπάρχει στο Σύνταγμα που να μην είναι σημαντικό. Αλλιώς δεν θα ήταν στο Σύνταγμα. Άρα δεν στέκει αυτό το επιχείρημα που λέει ότι πρέπει να ξεκινήσουμε υποχρεωτικά με αυτό που αφορά την τιμή του πολιτικού κόσμου.

Όλα αφορούν, κύριε Υπουργέ, την τιμή του πολιτικού κόσμου. Η μεγαλύτερη τιμή του πολιτικού κόσμου είναι να φτιάξουμε ένα Σύνταγμα που θα λειτουργεί και θα δίνει ευημερία στον ελληνικό λαό στο μέτρο που αυτό αφορά στο Σύνταγμα.

Κύριε Πρόεδρε, δεν καταλαβαίνω καθόλου γιατί κάνουμε αυτή τη συζήτηση. Υπάρχει μια συγκεκριμένη σειρά στο Σύνταγμα. Κάνουμε προτάσεις αλλαγών επί των συγκεκριμένων άρθρων του Συντάγματος. Όπως κάνει κάθε λογικός άνθρωπος, παίρνουμε σε σειρά τα άρθρα από το Σύνταγμα που έχουμε να τροποποιήσουμε –γιατί το Σύνταγμα υπάρχει ούτως ή άλλως- και με τη λογική σειρά των πραγμάτων πηγαίνουμε άρθρο-άρθρο και κάνουμε τη δουλειά μας. Όλα τα άλλα είναι για να μπούμε σε μια χαώδη –συνηθισμένη για εσάς, πολύ ξένη για μένα- διαδικασία σκέψεως.

Τρίτον, δεν καταλαβαίνω καθόλου -και μάλιστα εδώ είναι το ανάποδο από ό,τι είπε πριν ο κ. Κατρούγκαλος- γιατί είπατε ότι πρέπει να πάει το άρθρο 3 στο τέλος, δηλαδή οι σχέσεις Κράτους - Εκκλησίας.

Το ανάποδο πρέπει να γίνει, κύριε Κατρούγκαλε. Τώρα να συζητηθεί, που είναι το ζήτημα της Εκκλησίας το μείζον, το πρώτο θέμα στη συζήτηση στην Ελλάδα με τη δήθεν συμφωνία Πρωθυπουργού – Αρχιεπισκόπου. Δεν είναι η καταλληλότερη στιγμή για να συζητήσουμε τα κόμματα τι πραγματικά θέλουμε να κάνουμε στις σχέσεις Κράτους - Εκκλησίας; Πότε θα κάνουμε αυτή τη συζήτηση; Αφού θα έχει ολοκληρωθεί η δημόσια συζήτηση επί της ενδεχόμενης συμφωνίας; Τώρα είναι η ώρα να κάνουμε τη συζήτηση για τη σχέση Κράτους - Εκκλησίας και όχι στο τέλος.

Ο μόνος λόγος που μπορώ να πιθανολογήσω ότι κάνατε αυτή την πρόταση είναι γιατί δεν θέλετε να ανοίξετε τα χαρτιά σας πάνω σε αυτό το θέμα την ώρα που διεξάγεται αυτή η μεγάλη συζήτηση και υπήρχαν αυτές οι κρυφές συνομιλίες από όλο το υπόλοιπο πολιτικό σύστημα.

Όμως, εδώ δεν μιλάμε με κρυφές συνομιλίες, κύριε Κατρούγκαλε. Μιλάμε με καθαρά πράγματα στον ελληνικό λαό και αυτή είναι η τιμή του ελληνικού λαού και του πολιτικού κόσμου, δηλαδή να πείτε δημόσια ποιες είναι οι απόψεις σας και όχι να τις κρύψετε για την τελευταία στιγμή, εκεί που σας βολεύει.

Άρα είναι τελείως απαράδεκτη αυτή η πρόταση γιατί δείχνει ότι ακόμα και τον τρόπο Αναθεωρήσεως του Συντάγματος θέλετε να τον προσαρμόσετε στην πολιτική σας ατζέντα και αυτό είναι απαράδεκτο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Θα ήθελα να πω πάντως, για να ηρεμήσουμε λίγο, ότι η Βουλή, η δημοκρατία είναι χώροι διαφωνίας. Καμμία άποψη δεν είναι απαράδεκτη. Όλες οι απόψεις είναι συζητήσιμες. Κάποιες μπορεί να είναι λανθασμένες και γι’ αυτό να μη γίνουν δεκτές.

Στη συνέχεια έχω σημειώσει ότι πρέπει να μιλήσει ο κ. Τζαβάρας.

Ορίστε, κύριε Τζαβάρα, έχετε τον λόγο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, πράγματι είναι τουλάχιστον περίεργη η αξιολογική κρίση που διατύπωσε ο κ. Κατρούγκαλος σχετικά με τη βαρύτητα, την επικοινωνιακή ή την πολιτική, που εμφανίζει το θέμα της τιμής του πολιτικού κόσμου. Για ποιον πολιτικό κόσμο μιλάμε; Εδώ υπάρχει μια πολύ βαθιά διαφωνία μεταξύ μας, την οποία την έχει εισαγάγει η Πλειοψηφία με το κείμενο που συνοδεύει την πρότασή της ως αιτιολογική έκθεση. Εκεί, λοιπόν, αναφέρει και λέει ότι στην προ ΣΥΡΙΖΑ πολιτική εποχή που διήνυσε η Ελλάδα, το πολιτικό προσωπικό είχε διαμορφωθεί σε μια κάστα προνομίων.

Με ποια λογική, λοιπόν, θα ζητήσετε από εμάς να προσχωρήσουμε σ’ αυτού του είδους ιδεολογικές, μονομανείς και ανιστόρητες λογικές, όταν θεωρώ ότι σε μια κοινοβουλευτική διαδικασία αυτό που πρέπει να πρυτανεύει είναι ο ορθολογικός διάλογος και οι προφορικές συζητήσεις που στηρίζονται σε επιχειρήματα, πολιτικά και επιστημονικά;

Είναι αδιανόητο σ’ αυτή τη συγκεκριμένη φάση της αναθεωρητικής διαδικασίας να μην αποδεχόμαστε όλοι ως βασική κατευθυντήρια αρχή στην προτεραιοποίηση των θεμάτων την τάξη και την ταξινόμηση που έχει υιοθετήσει το ίδιο το Σύνταγμα. Μάλιστα, αυτό έρχεται και σε αντίφαση με την πρόταση που μας διανείματε χθες, όπου εσείς ο ίδιος λέτε ότι από τη μια πλευρά θα γίνονται οι συζητήσεις με βάση τις ενότητες στις οποίες έχετε ομαδοποιήσει τα άρθρα που θα συζητηθούν ως αναθεωρητέα και από την άλλη λέτε ότι η ψηφοφορία θα γίνει κατά την τάξη που προβλέπεται από το Σύνταγμα.

Γιατί, λοιπόν, να μην ξεκινήσουμε στο πολύ λογικό, το δικό μας, που λέει ότι θα πρέπει να ξεκινήσουμε με την σειρά των άρθρων, έτσι όπως το ίδιο το Σύνταγμα έχει βάλει προτεραιότητα στα ζητήματα που ανέφεραν προηγουμένως οι συνάδελφοι και να ακολουθήσουμε αυτό που είναι πιο ευυπόληπτο στην κοινή γνώμη, που ουσιαστικά μία κοινοβουλευτική διαδικασία δεν πρέπει να την ενδιαφέρει και τόσο πολύ, όταν η συζήτηση γίνεται μεταξύ αντιπροσώπων του ελληνικού λαού. Εμείς είμαστε εδώ που εκπροσωπούμε τη δημοκρατία, εμείς είμαστε αυτοί που θα δώσουμε και το μέτρο της σοβαρότητας και της αξίας που έχουν οι συζητήσεις και τα αντικείμενα των συζητήσεων.

Θεωρώ, λοιπόν, ότι σε καμμία περίπτωση δεν θα πρέπει σε αυτή εδώ τη διαδικασία να κάνουμε την οποιαδήποτε παραχώρηση προς τους χειρισμούς που γίνονται από άλλες συντακτικά οργανωμένες εξουσίες. Δηλαδή, πλέον έχει καταστεί φανερό ότι όλη αυτή η ιστορία της συζήτησης για τα θέματα του χωρισμού ή του μη χωρισμού του Κράτους από την Εκκλησία, υπακούν στην κατεύθυνση που δίνει η Κυβέρνηση για τον χρόνο κατά τον οποίο θα ολοκληρώσει τις συζητήσεις που έχει αρχίσει και τις διαπραγματεύσεις που κάνει ιεροκρυφίως με τον Αρχιεπίσκοπο. Δεν πρέπει να προσχωρήσουμε σε αυτήν ακριβώς τη λογική. Θα πρέπει, όλοι μαζί, πριν από κάθε συζήτηση, να καταλήξουμε στα στοιχεία που πρέπει να συγκροτούν μία ηθική της συναίνεσης που θα πρέπει να είναι ηθική της επικοινωνίας, προεχόντως.

Θα πρέπει, λοιπόν -και πολύ ορθά κάνατε και είπατε ότι η δημοκρατία στηρίζεται και υπηρετεί τη διαφωνία- όλοι να παραδεχθούμε ότι η συναίνεση δεν είναι προαπαιτούμενο ούτε προϋπόθεση, ώστε να κάνουμε την ταξινόμηση με βάση το πού συμφωνούν τα κόμματα, τα δύο μεγάλα ή και όλα, η συναίνεση είναι το ζητούμενο και θα προκύψει ως σύνθεση μετά από συζητήσεις που γίνονται με επιχειρήματα και όχι από λόγους προδομημένους και προκατασκευασμένους, που τους φέρνουμε εδώ για να τους απαγγείλουμε και στο τέλος να χωριστούμε ησύχως και αόπλως.

Σας ευχαριστώ.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Σας ευχαριστώ, κύριε Τζαβάρα.

Έχω σημειώσει τώρα τον κ. Βορίδη.

Ορίστε, κύριε Βορίδη, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, να λύνουμε σιγά-σιγά τα θέματά μας, γιατί μπορεί το Σύνταγμα να επιτάσσει, βεβαίως, ότι αυτό είναι μία διαδικασία που απαιτεί συναινέσεις, αλλά να έχουμε ξεκάθαρο -εγώ τουλάχιστον, έχω ξεκάθαρο και στο μυαλό μου- ότι αυτή είναι μία διαδικασία την οποία έχει επιλέξει ο ΣΥΡΙΖΑ να την εργαλειοποιήσει και να την εντάξει στην εκλογική του τακτική, ούτε καν στην ευρύτερη πολιτική του στρατηγική, στην εκλογική του τακτική.

Εγώ, λοιπόν, είμαι εδώ όχι γιατί έχω τίποτε ψευδαισθήσεις, για εμένα τα πράγματα είναι ξεκάθαρα: Και η απόφαση του διμήνου και το τι είχε προηγηθεί από το δίμηνο και η διαδικασία, έτσι όπως εξελίσσεται τώρα, είναι για εμένα σαφής. Είναι μία διαδικασία στην οποία η συνταγματική Αναθεώρηση υποτάσσεται στον εκλογικό σχεδιασμό του ΣΥΡΙΖΑ. Γιατί, όμως, είμαι εδώ; Είμαι εδώ γιατί με ενδιαφέρει να ανοίξουν θέματα στα οποία θα κάνουμε ιδεολογική αντιπαράθεση, ο καθένας θα καταθέσει τις απόψεις του και θα φανεί το τι υπηρετεί ο καθένας, σε τελευταία ανάλυση, και σε συνταγματικό επίπεδο.

Ακούστε τώρα τι λέτε για το οργανωτικό ζήτημα, για να δείτε πώς επιβεβαιώνεται πλήρως αυτό που λέω. Δύο πράγματα:

Ξεκινήσατε με την πρότασή σας, κύριε Πρόεδρε, η οποία είναι πρόταση της κοινοβουλευτικής Πλειοψηφίας, την παρουσιάσατε και είπατε το εξής επιχείρημα. Μας είπατε τρία πράγματα. Ας συζητήσουμε σε ενότητες. Καλώς, αυτό είναι να δούμε εάν οι ενότητες είναι η άλφα ή η βήτα, μπορεί όμως να προσεγγιστεί αυτό με έναν ορισμένο τρόπο, αλλά λέτε κάτι ακόμη. Να συζητήσουμε τις διατάξεις που συμφωνούμε και να αφαιρέσουμε από τη συζήτηση, για να την πάμε παραπίσω, τις διατάξεις που αφορούν τα θέματα που έχετε προτείνει προς αναθεώρηση, δηλαδή, κυρίως τα θέματα των σχέσεων Κράτους - Εκκλησίας και εισδύει το ζήτημα της περίφημης θρησκευτικής ουδετερότητας. Αυτά είπατε.

Άρα θέσατε δύο κριτήρια. Και με την εισήγησή του και τη θέση του ο κ. Κατρούγκαλος έθεσε ένα ακόμη. Το κριτήριο της σπουδαιότητας και της κατ’ αυτόν σημασίας. Εισήχθη και ένα ακόμη κριτήριο. Με αυτό το κριτήριο προτάθηκε –το δικό σας κριτήριο ήταν το κριτήριο της συναινέσεως, δηλαδή, ότι αφού συμφωνούμε σε μερικά, ας τα προτάξουμε- το κριτήριο του Κατρούγκαλου ήταν διαφορετικό, ήταν το κριτήριο της απήχησης στην κοινωνία κάποιων διατάξεων, της σημασίας τους, επομένως της αντικειμενικής σπουδαιότητάς τους.

Με συγχωρείτε, αυτά είναι κριτήρια συνταγματικής Αναθεώρησης; Και το ένα και το άλλο είναι κριτήρια, τα οποία έχουν να κάνουν με τη συστηματική αλληλουχία που διέπει το Σύνταγμα; Είναι κριτήρια τα οποία δείχνουν καλοπιστία ως προς τη συνταγματική Αναθεώρηση; Και, ωραία, εγώ σας λέω, λοιπόν, ότι η σπουδαιότητα για τον κ. Κατρούγκαλο είναι να θέσει τα ζητήματα της ευθύνης του πολιτικού κόσμου. Μάλιστα. Να πω και εγώ ότι για εμάς το κριτήριο είναι ότι επιτέλους οι άνθρωποι οι οποίοι πληρώνουν δίδακτρα στο εξωτερικό για τα παιδιά τους στο πανεπιστήμιο, μπορεί να θέλουν κάποια στιγμή να σταματήσουν και να υπάρξουν ιδιωτικά πανεπιστήμια, για να μην αναγκάζονται να ξενιτεύονται τα παιδιά τους. Άρα κριτήριο σπουδαιότητας για εμάς είναι να βάλουμε το άρθρο 16 μπροστά. Θα αρχίσουμε να συζητάμε τέτοιου είδους ιεραρχήσεις; Να βάλουμε άλλο κριτήριο που θα πούμε εμείς ότι, ξέρετε, είναι σημαντικό, παραδείγματος χάριν, για τον Πρόεδρο της Δημοκρατίας, για την εκλογή του να μη διαλύεται η Βουλή, γιατί αυτό έχει μία σημασία για την εξέλιξη. Άρα ένα άλλο κριτήριο σπουδαιότητας, παραδείγματος χάριν, η πολιτική αλληλουχία και συνέπεια. Με ποιο κριτήριο σπουδαιότητας θα ιεραρχήσουμε τις διατάξεις του Συντάγματος, ποιος θα το επιλέξει αυτό το κριτήριο; Άρα, λοιπόν, αυτό είναι ξεκάθαρο ότι υπηρετεί τους σχεδιασμούς. Αυτό είναι το πρώτο.

Δεύτερον. Γιατί να μη συζητήσουμε τη σχέση Εκκλησίας - Κράτους στη σειρά τους, εκεί που τους κατατάσσει το Σύνταγμα; Γιατί; Γιατί, δεν εξυπηρετεί τώρα, γιατί ξεκινήσατε μία κουβέντα έτσι όπως την ξεκινήσατε με την Εκκλησία, προφανώς ανετράπη ο κεντρικός σχεδιασμός, έχει πυροδοτηθεί μία ένταση και δεν θέλετε να το κάνετε. Άρα, λοιπόν, θα υποτάξουμε εμείς τη συζήτηση για την συνταγματική Αναθεώρηση είτε στα κριτήρια υποκειμενικής σπουδαιότητας, τα οποία θέτει ο κ. Κατρούγκαλος ή ο ΣΥΡΙΖΑ, είτε στη συγκυρία την επικοινωνιακή, την οποία πάλι θέτει ο ΣΥΡΙΖΑ. Και αυτό δεν είναι εργαλειοποίηση της συνταγματικής Αναθεώρησης;

Θέτω, δε και το ζήτημα του ποιες είναι οι συστηματικές ενότητες, διότι το θέμα σχετικά με το πόσο θα συζητήσουμε, ξαναγυρνάει βλέπετε. Είπατε προηγουμένως: «Μα, είναι πολύ μεγάλη η πρόταση που κάνει ο κ. Βενιζέλος. Τραβάει η συζήτηση». Το ερώτημα είναι εάν είναι μεγάλη ή μικρή ή το ερώτημα είναι αν είναι συστηματικά ορθή ή όχι; Τι από τα δύο; Το εάν είναι μεγάλη και δεν προφταίνουμε, πάλι γυρνάμε στη μήτρα του προβλήματος στο δίμηνο. Ναι, αλλά για το δίμηνο, σας είχαμε προειδοποιήσει: «Γιατί δίμηνο;» Πρέπει να τελειώσουμε στο δίμηνο, για να έχει ανοιχτά τα χαρτιά του ο κ. Τσίπρας για να μπορεί να πει ότι τελείωσε και αυτή η διαδικασία μέσα στο δίμηνο για να κάνει τις πολιτικές του επιλογές, όποιες θέλει. Δηλαδή, ερχόμαστε εδώ ως Βουλή, όχι να κάνουμε συνταγματική Αναθεώρηση, αλλά να υπηρετήσουμε τις σκοπιμότητες του ΣΥΡΙΖΑ. Ε, όχι, δεν θα συμπράξουμε σε αυτό!

Άρα η θέση της Νέας Δημοκρατίας εδώ είναι ξεκάθαρη: Θα πάμε έτσι όπως λέει το Σύνταγμα, ούτε σε τι διαφωνούμε ούτε σε τι συμφωνούμε ούτε εάν θέλουμε τώρα να συζητήσουμε για τις σχέσεις Εκκλησίας - Κράτους. Όπως είναι οργανωμένο το Σύνταγμα, αυτή τη σειρά θα ακολουθήσουμε.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Να πω κάτι μόνο. Δεν έθεσα χρονικό όριο των τοποθετήσεων, αλλά επειδή, αν συνεχίσουμε με αυτόν τον ρυθμό δεν θα μπορέσουμε ούτε σήμερα να τελειώσουμε τα διαδικαστικά θέματα -και αυτό θα είναι ένα σαφές μήνυμα παρελκυστικής, εν πάση περιπτώσει, εργασίας από τη δική μας πλευρά- παρακαλώ, χωρίς να θέσω όριο τόσα λεπτά από εδώ και πέρα, γιατί έτσι θα αδικήσω τους επόμενους ομιλητές, εάν είναι δυνατόν, να είναι κάπως σύντομοι και να περιορίζονται βέβαια στο ζητούμενο. Τα κίνητρα που αποδίδει ο ένας στον άλλον, πάντοτε είναι κάτι το οποίο μπορεί να περιγράφεται με όποιον τρόπο θέλει ο καθένας. Παρακαλώ για κάποια συντομία.

Έχω σημειώσει ήδη άλλωστε δέκα ομιλητές ακόμη.

Η κ. Χριστοδουλοπούλου έχει τώρα τον λόγο.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ:** Λοιπόν, κύριε Πρόεδρε, νομίζω ότι, εάν συνεχίσουμε έτσι, δεν θα μπούμε ποτέ στα άρθρα του Συντάγματος και άρα ούτε θα δώσουμε προτεραιότητα με βάση την καταγραφή των άρθρων στο Σύνταγμα ούτε με οποιαδήποτε άλλη άποψη.

Εγώ δεν θέλω να κάνω δίκη προθέσεων, διότι δεν έχει νόημα. Γνωρίζουμε όλοι εδώ ποιες είναι οι επιλογές που κάνει το κάθε κόμμα για τη συγκεκριμένη πολιτική συγκυρία. Αυτό που θέλω να πω είναι ότι σε κάθε πρόταση που έχει κατατεθεί τα άρθρα που προτείνονται και τα άρθρα που παραλείπονται αποτελούν πολιτική επιλογή γι’ αυτές τις πολιτικές δυνάμεις. Το γεγονός ότι και η πρόταση του ΣΥΡΙΖΑ και η πρόταση της Νέας Δημοκρατίας περιλαμβάνει τα άρθρα 62 και 86 και μαζί και το 32 και το 35, δείχνει ότι είναι άρθρα στα οποία υπάρχει συμφωνία. Στα άλλα δεν έχουν συμφωνία και θα πω επ’ αυτού.

Σε αυτά, λοιπόν, τα άρθρα θα ήταν πολύ χρήσιμο, κατά τη γνώμη μου, για λόγους κωδικοποίησης της δουλειάς μας -επειδή υπάρχει και το άγχος του χρόνου από τους συναδέλφους, όπως το έχουν τοποθετήσει, ότι είναι λίγο το χρονικό διάστημα κ.λπ.- να ξεκινήσουμε με αυτά στα οποία υπάρχει συμφωνία, χωρίς να τα σηματοδοτήσουμε πολιτικά, ιδεολογικά, ώστε να διευκολυνθεί η δική μας διαδικασία. Είναι κάποια αιτήματα που είναι ώριμα και κάποια άλλα που δεν είναι και γι’ αυτό δεν υπάρχουν στις κοινές προτάσεις ή υπάρχουν με διαφορετικό περιεχόμενο.

Δεν καταλαβαίνω τώρα γιατί θεωρούμε ότι αυτό το πράγμα θα δημιουργήσει πρόβλημα για το Σύνταγμα. Εδώ θα μπορούσα να πω ότι, αντίθετα, η πρόταση «ντε και καλά με βάση τους αριθμούς» μπορεί να έχει σκοπιμότητα, διότι θεωρούν ότι στο άρθρο 3 ο ΣΥΡΙΖΑ με την πρότασή του θα έχει προβλήματα. Σας διαβεβαιώ, λοιπόν, ότι δεν θα έχει κανένα πρόβλημα. Είναι η πρώτη πολιτική δύναμη που από το 1975 -που διαπιστώθηκε ότι είναι ανώριμο ως θέμα να περιληφθεί στο Σύνταγμα το θέμα των σχέσεων Εκκλησίας και Κράτους- το θέτει, μετά από τόσα χρόνια. Μάλιστα το θέτει εν γνώσει των συσχετισμών και, άρα, επιδεικνύει ακριβώς ότι κάνει πολιτική χωρίς να φοβάται το πολιτικό κόστος, σε αντίθεση με τις άλλες πολιτικές δυνάμεις, που, όπου υπάρχει πολιτικό κόστος, σπεύδουν να αποχωρήσουν από τον διάλογο και από τη συζήτηση.

Κατά συνέπεια, νομίζω πως θα μιλήσουμε επ’ αυτού. Θέλουμε να δώσουμε ένα μήνυμα μιας, κατ’ αρχήν, συναίνεσης σε συγκεκριμένα άρθρα που έχουν περιληφθεί και στις δύο προτάσεις; Αυτό ήταν το νόημα της πρότασης των Βουλευτών του ΣΥΡΙΖΑ που έχουν υπογράψει το συγκεκριμένο άρθρο.

Με βάση αυτό νομίζω ότι πρέπει να γίνει συζήτηση επ’ αυτού και, εάν θεωρείτε ότι κάτι τέτοιο θα δημιουργήσει μεγάλο ζήτημα στην επόμενη «αρχιτεκτονική», να το εξηγήσετε. Εγώ δεν νομίζω ότι θα προκαλέσει, διότι εδώ παραλείπουμε δεκάδες άρθρα του Συντάγματος από τις προτάσεις μας και δεν λέει κανείς «παιδιά, πώς θα πάμε παρακάτω, αφού δεν έχετε βάλει και το άρθρο 15 και το 13 και το τάδε και το δείνα;». Δεν έχει νόημα μια τέτοια συζήτηση. Δεν είναι θέμα αρχιτεκτονικής. Είναι θέμα διευκόλυνσης της συζήτησής μας και ενός πρώτου μηνύματος για το ποια είναι τα ώριμα ζητήματα τα οποία ετοιμάζονται για συνταγματική Αναθεώρηση.

Κατά συνέπεια προτείνω, με βάση την κοινή θέση που έχουν καταθέσει τα δύο κόμματα γι’ αυτά τα άρθρα, να ξεκινήσουμε με αυτά, μπας και ολοκληρώσουμε και δούμε τι χρόνοι απαιτούνται παρακάτω για τα πιο δύσκολα, για να έχουμε γνώση περίπου του χρονικού ορίζοντα και άρα και του χρόνου των συνεδριάσεων και του αριθμού των συνεδριάσεων που θα κάνουμε, γιατί όλα θα εξαρτηθούν από την εξέλιξη της πρώτης επιλογής.

Ευχαριστώ.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ.

Ο κ. Λοβέρδος συνήθως κατορθώνει να είναι σύντομος. Ορίστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Ευχαριστώ πολύ.

Μόνο τρεις παρατηρήσεις. Τους τίτλους τους θα αναφέρω.

Κύριε Πρόεδρε, ξαναλέω ότι διάβασα τα πρακτικά και είδα τι προτείνατε. Έχουν καταγραφεί. Όπως επίσης είδα και την ημερήσια διάταξη που μας στείλατε χθες το βράδυ. Υπάρχει μία απόκλιση ανάμεσα σε αυτά τα οποία γράψατε και σε αυτά τα οποία είπατε σήμερα. Εσείς, όταν κάνατε την εισήγηση στην επιτροπή την Τρίτη, είπατε ως πρώτη ενότητα τη «Μορφή Πολιτεύματος, Σχέσεις Κράτους – Εκκλησίας». Όταν στείλατε χθες το χαρτί, βάλατε μέσα το άρθρο 86, ευθύνη των Υπουργών, το άρθρο 62, τα λεγόμενα «προνόμια», αλλά και τα άρθρα 32 και 35. Το άρθρο 32 αφορά την εκλογή. Όμως, το άρθρο 35 είναι οι αρμοδιότητες χωρίς προσυπογραφή. Είναι δηλαδή θέμα που αφορά τον Πρόεδρο της Δημοκρατίας αυτόν καθαυτόν. Ακολούθως ως τρίτη ενότητα στην πρόταση που κάνατε στην επιτροπή έχετε το θέμα «Πρόεδρος της Δημοκρατίας». Όπως και στο χαρτί που μας στείλατε έχετε το θέμα «Πρόεδρος της Δημοκρατίας». Αυτά δεν στέκουν.

Επομένως, εάν μπαίνουμε στην πρότασή σας, καταλαβαίνουμε 62, 86. Τελεία. Τίποτα άλλο. Και μάλιστα πρώτη αυτή η ενότητα προς συζήτηση.

Εάν μπείτε στη δική μας πρόταση, όπως την εξέφρασαν ο κ. Βενιζέλος και ο κ. Παπαθεοδώρου, βλέπετε τη σειρά του Συντάγματος και τίποτα άλλο. Όλες οι αξιολογήσεις περιττεύουν. Και περιττεύουν για πολλούς λόγους. Τώρα δεν είναι ώρα να μείνω σε αυτό, γιατί θα χάσουμε και άλλον χρόνο.

Ωστόσο, θέλω να καταλάβουν όλοι οι συνάδελφοι κάτι. Εγώ δεν έχω μεγαλύτερη εμπειρία. Όμως, έχω εμπειρία μιας Αναθεώρησης, αυτής του 2001, στη δεύτερη φάση της, και της Αναθεώρησης του 2006, που δεν τελεσφόρησε. Καταλαβαίνω ότι όταν πάρουν τον λόγο οι εισηγητές των κομμάτων, δεν τελειώσαμε. Αρχίζουμε. Έχουμε τις συνεδριάσεις που θα καλυφθούν με τις τοποθετήσεις των άλλων συναδέλφων, που δεν είναι εισηγητές.

Για αυτό, κύριε Πρόεδρε, δεχθήκαμε και ο κ. Βενιζέλος και εγώ στην αρχή την πρότασή σας για τρεις συνεδριάσεις την εβδομάδα, διότι καταλαβαίνουμε πόσο πολύωρες θα είναι. Όμως, κάντε μία νέα τοποθέτηση. Αλλάξτε αυτό που είχατε γράψει, μείνετε στα άρθρα 86 και 62 και να έχουμε μόνο θέμα διαφωνίας μας για σήμερα τη σειρά. Η σειρά του Συντάγματος είναι η πρότασή μας.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ, κύριε Λοβέρδο.

Τον λόγο τώρα έχει ο κ. Γκιόκας.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Κατ’ αρχάς, δεν έχουμε αντίρρηση με τις θεματικές ενότητες. Άλλωστε, απ’ ό,τι κατάλαβα, οι θεματικές ενότητες δεν θα αντιστοιχούν σε συνεδριάσεις. Θα υπάρχουν, δηλαδή, θεματικές ενότητες που θα μας απασχολούν για περισσότερες από μία συνεδριάσεις.

Λογικό θα ήταν να ακολουθήσουμε τη σειρά του Συντάγματος, αλλά ούτε και εκεί έχουμε ζήτημα, δηλαδή να μην τηρηθεί η συγκεκριμένη σειρά. Άλλωστε ορισμένα πράγματα είναι προαποφασισμένα. Εμείς τα ίδια θα πούμε, είτε μιλήσουμε για ένα θέμα στην αρχή είτε μιλήσουμε για ένα θέμα στο τέλος. Δεν συσχετίζουμε την τοποθέτησή μας με την εκάστοτε πολιτική συγκυρία, όπως ενδεχομένως κάνουν άλλα κόμματα.

Επειδή έγινε αναφορά στην αξιοπιστία και ότι πρέπει να ξεκινήσουμε με αυτό, ήθελα, όμως, να πω το εξής: Όπως είπαμε και στην Ολομέλεια, εμάς δεν μας έπιασε ο πόνος για την αξιοπιστία -όχι του πολιτικού κόσμου- αυτού του πολιτικού συστήματος. Γιατί η αξιοπιστία δεν εξαρτάται μόνο και δεν εξαρτάται κυρίως από το άρθρο 86, το οποίο εν μέρει αλλάζει και εν μέρει δεν αλλάζει. Πρέπει να το πούμε και αυτό. Η αξιοπιστία εξαρτάται από το τι πολιτική εφαρμόζεις, εξαρτάται από το αν λες «δεν κόβω τις συντάξεις» και τις κόβεις, όπως έκανε ο κ. Κατρούγκαλος. Από αυτά εξαρτάται η αξιοπιστία και η τιμή.

Παρ’ όλα αυτά, όμως, για να διευκολύνουμε, εμείς δεν έχουμε θέμα με τις θεματικές ενότητες και με τη σειρά που θα προταθεί από την Πλειοψηφία, με τον όρο, κύριε Πρόεδρε, ότι θα ξεκινήσουμε από την επόμενη φορά. Γιατί η χθεσινή επιστολή ήταν αιφνιδιαστική. Εμείς δεν είχαμε τη δυνατότητα -ούτε μπορούμε- να προετοιμαστούμε. Επομένως, δεν πρέπει να ξεκινήσουμε σήμερα ούτε με τους εισηγητές των δύο μεγάλων κομμάτων, γιατί είναι θέμα ουσίας. Στην ουσία θα μιλήσουν τα δύο μεγάλα κόμματα χωρίς αντίλογο απ’ όλους τους υπόλοιπους. Άρα, να ξεκινήσουμε από την επόμενη φορά.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Έχετε δίκιο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ, κύριε Γκιόκα.

Τον λόγο έχει ο κ. Μπαλτάς.

**ΑΡΙΣΤΕΙΔΗΣ ΜΠΑΛΤΑΣ:** Κατ’ αρχάς, επί της συναινέσεως είναι πολύ γενναιόδωρο το Προεδρείο απέναντι στη Μειοψηφία, της Νέας Δημοκρατίας, όσον αφορά το πώς δίνει τον λόγο και είναι ένα πρακτικό βήμα συναίνεσης αυτό και το λέω σοβαρά.

Δεύτερον επί της συναινέσεως, συμφωνώ με μια ωραία αποστροφή του κ. Τασούλα ότι «ο Τσίπρας δεν λέει ψέματα, άρα θα πάμε για εκλογές τον Οκτώβρη». Σε αυτή τη λογική και εγώ θα συμφωνούσα να παραταθεί και η διαδικασία της επιτροπής αυτής για τέσσερις μήνες και να υπάρχει περισσότερος χρόνος γι’ αυτές τις συνεδριάσεις. Δεν το κάνουμε αυτό και, βεβαίως, όπως είπατε, κύριε Πρόεδρε, η Βουλή ήδη αποφάσισε τους δύο μήνες και, αν χρειαστεί παράταση, ελπίζω ότι θα την έχουμε ανέτως.

Τρίτο σημείο συναίνεσης: Υπάρχει μία σύγχυση ανάμεσα στη μαθηματική λογική, στη νομική λογική και στη ρητορική λογική. Η μαθηματική λογική θέλει συνεπαγωγή. Όταν, δηλαδή, πηγαίνεις από το «α» στο «β», είναι αυστηρή η διαδικασία τού πώς πηγαίνεις από το «α» στο «β». Η νομική συνεπαγωγή δεν είναι το ίδιο. Άρα η εύλογη «αρχιτεκτονική» κατά τα άλλα του Συντάγματος δεν σημαίνει ότι κάθε άρθρο συνάγεται από τα προηγούμενα που είναι καταγεγραμμένα εκεί και μπορούμε κάλλιστα να συζητήσουμε τη συνταγματική ρύθμιση των ευθυνών του πολιτικού συστήματος, ανεξάρτητα από τη σχέση Εκκλησίας – Κράτους, την εκλογή του Προέδρου της Δημοκρατίας κ.ο.κ..

Τέταρτον, επί της συζήτησης, πάλι συναινετικά: Υπάρχει η ρητορική και το περιεχόμενο. Δεν υπάρχει δυνατότητα διατύπωσης περιεχομένου χωρίς ρητορική. Όμως, προφανώς, το θέμα είναι πού ρίχνει ο καθένας το βάρος στην ομιλία του, πού δίνει έμφαση ο καθένας.

Σε αυτή τη λογική, λοιπόν, κριτές δεν μπορούμε να είμαστε εμείς οι ίδιοι όσον αφορά τη σχέση ρητορικής και περιεχομένου, αλλά αυτοί που μας ακούνε σε κάθε ακροατήριο. Και όταν είναι δημόσιες οι εκδηλώσεις της επιτροπής διά της τηλεοράσεως, θα κρίνει ο ελληνικός λαός ποιος μιλάει για το περιεχόμενο και ποιος μιλάει για την ουσία. Άρα, λοιπόν, να μην αντιδικούμε επ’ αυτού.

Έρχομαι και σε κάτι τελευταίο. Εδώ δεν υπάρχει συναίνεση και μου φαίνεται περίεργο. Διότι η πρόταξη άρθρων που αφορούν τις ευθύνες Βουλευτών και πολιτικών προσώπων δεν είναι απλώς ότι ο ελληνικός λαός κ.λπ. και πώς θα το δει, αλλά είναι ότι αυτό είναι προϋπόθεση, πρώτον, για τη λειτουργία του πολιτικού συστήματος και, δεύτερον, προϋπόθεση για την κατανόηση της σημασίας της συνταγματικής διαδικασίας Αναθεώρησης από τον ελληνικό λαό γενικώς. Άρα εκεί δεν πρέπει να χωράει παρερμηνεία όσον αφορά το γιατί προτάσσονται αυτά.

Και, αν θέλετε να πάμε παρακάτω, δίνει την ευκαιρία στην Αξιωματική Αντιπολίτευση, συναινώντας επί της ουσίας σε κάποια από αυτά τα άρθρα και βλέποντας ενδεχομένως τις λεπτομέρειες, να δείξει ότι όντως εννοεί την όλη διαδικασία αυτή ως επί της ουσίας κατά κάποιον τρόπο ανασύνταξη της εμπιστοσύνης του ελληνικού λαού προς το πολιτικό σύστημα, ως αντίβαρο όλων αυτών που ακούγονται περί σκανδάλων και όλα τα συναφή, ώστε με καθαρή όλοι μας πια τη συνείδηση να μπορούμε να προχωρήσουμε παραπέρα στα επιμέρους άρθρα της Αναθεώρησης.

Τελειώνω, λοιπόν, λέγοντας πως είναι εύλογο και αυτό που ακούστηκε, ότι μετά τα άρθρα αυτά να συζητήσουμε κατά την τάξη του Συντάγματος τα υπόλοιπα, εγώ προσωπικά δεν έχω πρόβλημα εκεί, και άρα να τελειώνουμε με αυτή την άχαρη, κατά κάποιον τρόπο, κουβέντα, ώστε να δούμε επί της ουσίας διαφωνίες στο άλφα ή το βήτα, πάλι με καλή πίστη και συναινετικά.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Μπαλτά.

Τον λόγο έχει τώρα η κ. Αθανασία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε. Θα είμαι πολύ σύντομη, γιατί σχεδόν σε όλα τα θέματα με κάλυψε ο κ. Μπαλτάς.

Ειλικρινά δεν καταλαβαίνω γιατί έχουμε καταναλώσει τόσον χρόνο και με τέτοια ένταση για ένα ζήτημα που, τουλάχιστον στα δικά μου μάτια, φαίνεται απολύτως λογικό. Εδώ δεν είναι μια τυπική διαδικασία. Άλλωστε ειπώθηκε και στη Βουλή, όταν άνοιξε η διαδικασία Αναθεώρησης του Συντάγματος, ότι είναι μια κορυφαία πολιτική στιγμή. Δεν είναι μια τυπική διαδικασία, δεν είναι θέμα συνταγματολόγων, οι οποίοι θα καθίσουν να δουν ποιο άρθρο πάει μπροστά και ποιο πάει πίσω. Όταν η Κοινοβουλευτική Ομάδα του ΣΥΡΙΖΑ και η Κοινοβουλευτική Ομάδα της Νέας Δημοκρατίας συναινούν σε κάποια άρθρα, επειδή πρόκειται για αντιπροσωπευτικό σώμα, σημαίνει ότι τα προτάσσουν και συναινούν, επειδή μέσω αυτών ανασυγκροτείται και το ίδιο το πολιτικό σώμα. Συνεγείρεται και συμμετέχει σε όλη αυτή τη διαδικασία. Διότι αυτός είναι ο στόχος της διαδικασίας Αναθεώρησης του Συντάγματος. Δεν είναι να συζητήσουμε μεταξύ μας, αλλά είναι να συνεγερθεί και το πολιτικό σώμα.

Όταν, λοιπόν, υπάρχει συναίνεση σε αυτά τα άρθρα, ποιος ο λόγος να μην ξεκινήσουμε από αυτά τα άρθρα; Ποιος ο λόγος, δηλαδή, να μη δοθεί και το σήμα στην κοινωνία -κάτι που δεν είναι καθόλου κακό, ίσα-ίσα το αντίθετο- ότι οι αντιπρόσωποί του στο Κοινοβούλιο ξεκινούν από αυτά που τα ίδια τα κόμματα θεώρησαν ως υπερώριμα να συζητηθούν;

Δεν θα πω, λοιπόν, ότι υπάρχουν άλλες σκοπιμότητες ούτε θα αντιδικήσω με τους συναδέλφους σ’ αυτό το θέμα. Θεωρώ ότι, αφού αυτά τα άρθρα είναι υπερώριμα, όπως δείχνουν οι προτάσεις των κομμάτων, από αυτά και θα πρέπει να ξεκινήσουμε.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστούμε, κυρία Αναγνωστοπούλου.

Τον λόγο έχει τώρα ο κ. Φορτσάκης.

**ΘΕΟΔΩΡΟΣ ΦΟΡΤΣΑΚΗΣ:** Ευχαριστώ πολύ, κύριε Πρόεδρε. Θα είμαι σύντομος, γιατί έχουν ήδη μιλήσει πολλοί συνάδελφοι και έχω ήδη καλυφθεί σε έναν καλό βαθμό.

Θα ήθελα να πω ότι αυτή η συζήτηση με εκπλήσσει, διότι και από άποψη Δημοσίου Δικαίου αλλά και από άποψη πολιτική είναι μια συζήτηση που δεν θα έπρεπε να έχει γίνει κατά τη γνώμη μου. Το Σύνταγμα έχει μια εσωτερική πλοκή, η οποία έχει μια λογική, τη λογική του Συντάγματος. Είτε συμφωνεί κανείς είτε όχι, αυτή είναι η λογική του Συντάγματος. Έτσι έχει καταγραφεί το Σύνταγμα και αυτή η εσωτερική συνοχή του Συντάγματος αποτυπώνεται στη σειρά των άρθρων του, όπως την αντιλήφθηκε ο συνταγματικός νομοθέτης. Δεν βλέπω για ποιον λόγο θα πρέπει να αλλάξει αυτή η σειρά στη συζήτηση, όταν η συζήτηση που θα κάνουμε είναι μια συζήτηση η οποία, όπως ξέρουμε, αφορά έναν πολύ μεγάλο αριθμό άρθρων. Αν είχαμε ένα ή δύο άρθρα, τότε το ζήτημα θα ήταν διαφορετικό.

Άκουσα την κ. Χριστοφιλοπούλου προηγουμένως να λέει ότι δεν είναι όλα τα άρθρα και ότι θα αφήσουμε και άρθρα που δεν θα συζητήσουμε. Δεν πρέπει να συγχέουμε τη σειρά με τα κενά. Άλλο είναι συζητάω με τη σειρά το ένα πράγμα και άλλο είναι τα συζητάω όλα. Δεν θα τα συζητήσουμε όλα. Θα συζητήσουμε ό,τι θέλουμε να συζητήσουμε, αλλά με κάποια σειρά.

Τώρα εάν θέλαμε να μπούμε σε ένα ουσιαστικό κριτήριο, ποιο θα ήταν αυτό; Η συναίνεση; Μα, η συναίνεση θα προκύψει από τη συζήτηση. Δεν ξέρουμε αν συμφωνούμε ή όχι. Αυτό είναι κάτι που θα δούμε πάνω στη συζήτηση. Υπάρχει κάποιο άλλο κριτήριο που μπορεί να μας ικανοποιήσει αυτή τη στιγμή; Δεν νομίζω ότι υπάρχει άλλο κριτήριο από τη σειρά του Συντάγματος. Και δεν έχω την πρόθεση αυτή την ώρα να μπω στη διάγνωση των προθέσεων της Κυβέρνησης και του ΣΥΡΙΖΑ σχετικά με το γιατί δεν θέλει να συζητηθούν τα θρησκευτικά αυτή την ώρα. Όμως, δεν υπάρχει καμμιά αμφιβολία ότι από την άποψη της κοινής γνώμης αυτή η μετάθεση της συζήτησης για αργότερα προσλαμβάνεται ως μια αποφυγή τοποθέτησης, σε μια χρονική στιγμή που το συγκεκριμένο θέμα έχει συγκινήσει την κοινή γνώμη.

Επομένως από κάθε άποψη νομίζω ότι πρέπει να σταθούμε στη σειρά του Συντάγματος και να σταματήσει η περαιτέρω συζήτηση. Και, βεβαίως, θα ήθελα κι εγώ να πω -και κλείνω με αυτό- ότι σήμερα δεν πρέπει να μπούμε στην ουσία της συζήτησης, διότι δεν είμαστε έτοιμοι. Άλλωστε, πολύ αργά το απόγευμα πληροφορηθήκαμε το πότε θα αρχίσουμε.

Σας ευχαριστώ.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Φορτσάκη, είναι σαφές.

Τον λόγο έχει ο κ. Τριανταφυλλίδης.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Είναι σαφές ότι η συζήτηση δεν μπορεί και δεν πρέπει να εξελιχθεί σε μια ημερίδα ειδημόνων περί το Συνταγματικό Δίκαιο. Αφορά τον ελληνικό λαό αυτό που ονόμασαν ως κορυφαία κοινοβουλευτική συζήτηση για τον νόμο των νόμων, που δεν μπορεί να γίνει εν κρυπτώ και παραβύστω ή παρά την προτεραιότητα και τις προτεραιότητες που θέτει το ίδιο το σώμα των πολιτών, στο όνομα των οποίων συζητούμε και είμαστε παρόντες και δεν πρέπει να το ξεχνάμε ποτέ.

Το ερώτημα μου θυμίζει λίγο το «Ποιος φοβάται τη Βιρτζίνια Γουλφ». Ποιος φοβάται το άρθρο 86; Ποιος δεν θέλει να προταχθεί το άρθρο 86 και το άρθρο 62, που αφορούν την τιμή και την υπόληψη του πολιτικού κόσμου, ή, όπως έχει ερμηνευθεί από τον κόσμο, το άρθρο περί μη ευθύνης των πολιτικών, όπως κατέληξε; Και όποιος αναδιφήσει στα πρακτικά του 2001, θα δει ότι τότε νουνεχείς, ψύχραιμοι και νηφάλιοι πολιτικοί εκπρόσωποι είχαν σημειώσει ότι το πολυδαίδαλο του άρθρου 86 θα καταλήξει στη μη απονομή δικαιοσύνης περί των πολιτικών, που είναι μια άλλη κάστα, πέρα από τους πολίτες, και ως προς την παραγραφή των ενδεχόμενων αδικημάτων και ως προς την ουσία των αδικημάτων.

Είναι, λοιπόν, σαφές, κύριε Πρόεδρε -και αυτό είναι κάτι που πρέπει να διευκρινίσουμε- ότι είναι άλλο ο τηλεοπτικός χρόνος, άλλο ο πολιτικός χρόνος και η αναγκαία αντιπαράθεση Κυβέρνησης - Αντιπολίτευσης και άλλο ο κοινοβουλευτικός χρόνος, που θα πρέπει να καθορίσει και να συνομιλήσει νοερά ωσεί παρών με τον ελληνικό λαό και τους Έλληνες πολίτες. Δεν μπορεί, λοιπόν, η συζήτηση να οδηγείται, να ποδηγετείται, να κανοναρχείται από ό,τι αφορά την τηλεοπτική συγκυρία ή την επικοινωνιακή καταιγίδα. Και εκεί είναι που αυτοί που κατηγορούν περί εργαλειοποίησης είναι αυτοί που θέλουν να καταστήσουν και τη συζήτηση περί της Αναθεώρησης του Συντάγματος ως συζήτηση που θα εξυπηρετεί τη δική τους πολιτική ατζέντα.

Έτσι, λοιπόν, για να κλείσω, κύριε Πρόεδρε, είναι σαφές ότι θα πρέπει να προταχθεί, όπως είπε και ο κ. Κατρούγκαλος, η συζήτηση του άρθρου 62, που αφορά την ασυλία των Βουλευτών. Πόσοι από εμάς δεν άκουσαν τους πολίτες να μιλούν για τη βουλευτική ασυλία και για το άρθρο 86 και στη συνέχεια σαφώς για όλα τα υπόλοιπα άρθρα; Νομίζω ότι «αρχή άνδρα δείκνυσι» και η ψήφος θα δείξει εάν πραγματικά συμφωνούμε στην αναθεώρηση του άρθρου 62 και του άρθρου 86.

Σας ευχαριστώ.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Στη συνέχεια τον λόγο έχει ο κ. Ξυδάκης.

Θα σας παρακαλούσα να τηρηθούν τα τρία λεπτά, διότι αλλιώς η συζήτηση δεν θα μπορέσει να καταλήξει κάπου, τουλάχιστον αυτή.

**ΝΙΚΟΛΑΟΣ ΞΥΔΑΚΗΣ:** Ευχαριστώ πολύ, κύριε Πρόεδρε.

Εγώ άλλωστε είμαι θερμός υποστηρικτής των τριλέπτων και όχι της σχοινοτενούς αναλύσεως, η οποία εύκολα γλιστρά σε φλυαρία.

Δυο παρατηρήσεις από τη συζήτηση που ακούω σήμερα. Υπάρχει ένας φόβος είτε να γλιστρήσουμε σε έναν φορμαλισμό –ότι το Σύνταγμα το ίδιο προβλέπει τον εαυτό του, άρα δεν υπάρχει χώρος για την πολιτική βούληση και την πολιτική ενέργεια- είτε σε μία αντιρρητική διαρκή, η οποία θα υπονομεύσει την όλη πολιτική ουσία αυτής της εργασίας.

Δεν θα χρησιμοποιούσα τη βαριά λέξη «υποκρισία», αλλά ας θυμηθούμε ότι είμαστε σε έναν διαρκή διάλογο και μέσω των δημοσίων συνεδριάσεων αυτής της επιτροπής με τους εντολείς μας. Δεν λειτουργούμε εν κενώ, δεν λειτουργούμε σε ένα νομικό σπουδαστήριο. Λειτουργούμε ως μέλη ενός νομοθετικού σώματος, το οποίο μάλιστα στην παρούσα ιστορική συγκυρία, τη γενική της Ευρώπης και των δυτικών δημοκρατιών, και την ειδική συνθήκη της Ελλάδας της κρίσης, καλούμαστε να δώσουμε κάποιες απαντήσεις, τις πιο λυσιτελείς κατά τις δυνάμεις μας και τη γνώμη μας, προς τους πολίτες για την κρίση αντιπροσώπευσης.

Υπάρχει ένας κλονισμός της πίστης των πολιτών στη δημοκρατία και τους θεσμούς. Για αυτό έγιναν τα αποτελέσματα τα εκλογικά και η πολιτική γεωγραφία αλλάζει άρδην τα τελευταία χρόνια και, κατά τη δική μου εκτίμηση, μπορεί να εξακολουθήσει να αλλάζει και ελπίζω να μην εξακολουθήσει να αλλάζει κατά την κατεύθυνση που μας δίνει η Ουγγαρία, η Αυστρία ή άλλες χώρες στην Ευρώπη, που βυθίζονται σε ένα ακροδεξιό και μεταφασιστικό παραλήρημα.

Ας υπερβούμε, λοιπόν, και τον φορμαλισμό και αυτή την ιδιότυπη καζουιστική που πάει να αναπτυχθεί και ας αναλογιστούμε ότι έχουμε και έναν ηθικό παιδαγωγικό ρόλο για να απαντήσουμε και στην κρίση αντιπροσώπευσης και στη στερέωση της δημοκρατίας. Αυτό θέλει κάποιο θάρρος, θάρρος κατά τους ανταγωνισμούς και τις συγκρούσεις –που είναι και θεμιτοί οι ανταγωνισμοί και επιβαλλόμενοι- αλλά και θάρρος κατά την αναγνώριση κάποιων θεμελιωδών όρων.

Ευχαριστώ πολύ.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Κουρουμπλής.

Να σας ανακοινώσω ότι μετά τον κ. Κουρουμπλή είναι ο κ. Χατζηδάκης, η κ. Κεφαλογιάννη, ο κ. Λάππας, ο κύριος Αντιπρόεδρος και εγώ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, και η προηγούμενη Αναθεώρηση είχε συντελεστεί σε ένα περιβάλλον μεγάλης πολιτικής έντασης. Παρά ταύτα, οι Βουλευτές που συμμετείχαν σε εκείνη την Αναθεώρηση βρήκαν τον τόπο και τον χρόνο να βρεθούν σε ένα επίπεδο συνεννόησης. Δεν μιλώ για συναίνεση. Είναι άλλο πράγμα η συναίνεση και άλλο πράγμα η συνεννόηση.

Πρέπει, λοιπόν, να δείξουμε ότι ερχόμαστε σε αυτή τη συνάντηση με ανοιχτές τις πόρτες και τα παράθυρα του νοητικού μας πεδίου και κυρίως να επιδείξουμε ότι είμαστε όλοι καλοπροαίρετοι.

Υπάρχουν άρθρα, κύριε Πρόεδρε, στα οποία υπάρχουν ριζικές ιδεολογικές διαφορές των Βουλευτών μεταξύ μας. Υπάρχουν και άρθρα στα οποία συμπίπτουμε. Δεν υπήρξε καμμία συνεννόηση με τη Νέα Δημοκρατία όταν ο ΣΥΡΙΖΑ κατέθεσε την πρόταση και κατέθεσε και η Νέα Δημοκρατία τη δική της πρόταση, αλλά και τα άλλα κόμματα.

Κύριε Πρόεδρε, είναι αδιαμφισβήτητο ότι για το άρθρο 86 τα τελευταία είκοσι χρόνια χύθηκαν τόνοι μελάνης, καταναλώθηκαν χρόνοι συζητήσεων. Επικεντρώθηκε το ενδιαφέρον όλων και χρεώθηκε, άλλοτε δίκαια και άλλοτε άδικα, ο πολιτικός κόσμος για πράγματα τα οποία είχαν επισυμβεί.

Δεν είναι παράλογο να ιεραρχήσουμε και να πούμε ότι ξεκινάμε αυτή τη συζήτηση με αυτά τα δύο άρθρα και από εκεί και πέρα μπορούμε να βρούμε τον τρόπο και τη σειρά και ας μη θεωρούν κάποιοι συνεχώς ότι αποφεύγεται να συζητήσουμε το θέμα της Εκκλησίας, λες και η Εκκλησία είναι ιδιοκτησία κάποιων ή είναι προνομιακός χώρος κάποιων. Αυτό μπορεί να γινόταν πριν από χρόνια. Τα πράγματα άλλαξαν στην Ελλάδα τα τελευταία σαράντα χρόνια. Καλό θα είναι λοιπόν να μην προτρέχουμε, γιατί θα δούμε στο τέλος πώς θα εξελιχθούν τα πράγματα και σε αυτόν τον τομέα.

Θέλω, λοιπόν, να πω ότι δεν υποκρύπτεται σκιά. Μη ζούμε συνεχώς κάτω από το βάρος της καχυποψίας, ότι όταν κάποιος λέει κάτι υποκρύπτεται και σκοπιμότητα. Αν διαβάσετε τα πρακτικά άλλων περιόδων Αναθεώρησης, ο ίδιος διάλογος γινόταν μεταξύ συμπολίτευσης και αντιπολίτευσης, ότι η συμπολίτευση είχε σκοπιμότητα και η αντιπολίτευση προσπαθούσε να αποσαφηνίσει αυτή τη σκοπιμότητα.

Όταν όμως υπήρχε βούληση να προχωρήσει έργο, η μεγαλύτερη ουσιαστική Αναθεώρηση στη Μεταπολίτευση έγινε το ’86, κύριε Πρόεδρε, και έγινε μέσα σε έντεκα μέρες.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Κύριε Κουρουμπλή, επειδή συμφωνούμε όλοι με αυτά που λέτε, ας βάλουμε μια τελεία.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Οι συζητήσεις είναι δημόσιες, όλοι κρινόμαστε για το τι λέμε, πώς το λέμε και με ποιο ύφος το λέμε. Καλό θα ήταν, λοιπόν, να προσέχουμε εδώ, χωρίς να επιδεικνύουμε και να προβάλλουμε ότι ο καθένας μας κατέχει τη μοναδική αλήθεια.

Ευχαριστώ πολύ.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ο κ. Χατζηδάκης έχει τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Κύριε Πρόεδρε, εγώ θέλω να σας κάνω μια νομίζω συναινετική πρόταση. Ξεκίνησε η επιτροπή με το πρόβλημα του χρόνου, πότε θα τελειώσουν οι εργασίες. Ειπώθηκε ότι πρέπει να τελειώσουμε νωρίς, γιατί έτσι αποφάσισε η Ολομέλεια. Έχουμε βέβαια μείνει με την απορία τι θα κάνουμε μέχρι τον Σεπτέμβριο - Οκτώβριο που θα γίνουν οι εκλογές, αλλά, εν πάση περιπτώσει, δεν είναι κακό και να πλήττει κανείς πότε-πότε.

Επομένως προτείνετε εσείς να πάμε σε ένα σύντομο χρονικό διάστημα και λέω εγώ ως μέρος αυτής της συναινετικής πρότασης -μιας και έρχεται από την πλειοψηφία η πρόταση αυτή- να κάνουμε και παραπάνω συνεδριάσεις, προκειμένου να σεβαστούμε αυτή την άποψη της πλειοψηφίας περί χρόνου.

Έρχομαι στο δεύτερο σκέλος. Εκτός από την πλειοψηφία υπάρχει και η μειοψηφία, εμείς, που λέμε κάτι πολύ απλό: Αντί να μπερδέψουμε τα άρθρα του Συντάγματος και να κάνουμε μια υποκειμενική αξιολόγηση «εμένα μου φαίνεται τούτο σημαντικό, εσένα σου φαίνεται το άλλο», να τα βάλουμε σε μια σειρά, έτσι όπως είναι στο Σύνταγμα, για να υπάρχει μια αλληλουχία και μια πολιτική ουδετερότητα στην προσέγγισή τους.

Θεωρώ, λοιπόν, ότι, αν εμείς δεχθούμε τον χρόνο, κι εσείς θα πρέπει να δεχθείτε την άποψη της μειοψηφίας, η οποία δεν έχει κάποια πρωτοτυπία. Παίρνει τα άρθρα του Συντάγματος. Εάν επιμείνετε, δικαίως θα αρχίσουμε να υποπτευόμαστε ότι έχετε κάποια πολιτική σκοπιμότητα, που νομίζω μας την αποκαλύψατε στην προηγούμενη συνεδρίαση. Ήμουν παρών και άκουσα συναδέλφους της πλειοψηφίας να λένε «καλύτερα να μην πιάσουμε στην αρχή το άρθρο 3, διότι θα προκληθούν εντάσεις». Είναι το θέμα της θρησκευτικής ουδετερότητας.

Το άρθρο 3, το θέμα της θρησκευτικής ουδετερότητας, το προβάλατε στην αρχή ως ζήτημα το οποίο σας κάνει περήφανους. Την περασμένη εβδομάδα κατάλαβα ότι θέλετε να το βάλετε «κάτω από το χαλί». Εν πάση περιπτώσει, αν επιμείνετε, προφανώς η επιμονή σας θα συνδεθεί απ’ όλους και εντός της αιθούσης και εκτός της αιθούσης με τον φόβο και την αγωνία που έχετε για το άρθρο 3.

Προφανώς είστε πλειοψηφία. Αν επιμείνετε, μπορείτε να περάσετε την άποψή σας, αλλά μην κάνετε λάθος, θα είναι μια πύρρειος νίκη. Πάτε να κρύψετε το πρόβλημα της Εκκλησίας και θα το αναδείξετε ακόμη περισσότερο. Η απόφαση είναι δική σας.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ, κύριε Χατζηδάκη.

Τον λόγο έχει η κ. Κεφαλογιάννη.

**ΟΛΓΑ ΚΕΦΑΛΟΓΙΑΝΝΗ:** Κύριε Πρόεδρε, αυτό που ξεκινάμε σήμερα είναι μια ύψιστη κοινοβουλευτική και θεσμική διαδικασία. Προϋποθέτει μια συνεννόηση των πολιτικών δυνάμεων, άρα και οι κατευθύνσεις και οι προτάσεις που γίνονται από την πλευρά της πλειοψηφίας πρέπει να βασίζονται σε κάποια αντικειμενικά κριτήρια.

Εδώ εμείς ξεκινάμε μια αναθεωρητική διαδικασία. Δεν είμαστε συντακτικοί νομοθέτες. Άρα υπάρχει, εάν θέλετε, ένα αντικειμενικό, το μοναδικό αντικειμενικό κριτήριο, που είναι η βούληση του συντακτικού νομοθέτη, ο οποίος ακολούθησε μια λογική και συστηματική αλληλουχία στον τρόπο δομής του Συντάγματος.

Από αυτή, λοιπόν, τη σειρά δεσμευόμαστε και εμείς. Και θεωρώ ανεπίτρεπτο να κάνουμε εμείς σήμερα αξιολογική κρίση για τα άρθρα του Συντάγματος, να λέμε ποια κρίνουμε ότι είναι λιγότερο και περισσότερο σημαντικά, να αποφασίζουμε ποια άρθρα είναι λιγότερο ή περισσότερο ενδιαφέροντα για τους πολίτες.

Τελικά εξηγήστε μας με βάση την πρότασή σας το εξής: Λέτε να ξεκινήσουμε από τα άρθρα που αφορούν στον πολιτικό κόσμο και να αφήσουμε το θέμα της σχέσης Κράτους - Εκκλησίας για το τέλος; Τελικά, πώς ακριβώς…

**ΓΕΩΡΓΙΟΣ ΚΑΤΡΟΥΓΚΑΛΟΣ:** Αυτό δεν το είπαμε ποτέ.

**ΟΛΓΑ ΚΕΦΑΛΟΓΙΑΝΝΗ:** Το είπατε την Τρίτη.

Τελικά, ποιο είναι το λιγότερο σημαντικό; Η σχέση του Κράτους με την Εκκλησία είναι λιγότερο σημαντική; Διότι ο συντακτικός νομοθέτης το θέμα της σχέσης του Κράτους με την Εκκλησία το έχει τοποθετήσει στις βασικές διατάξεις του Συντάγματος. Αν, λοιπόν, υπάρχει ένα αντικειμενικό κριτήριο, αυτό είναι η λογική και η συστηματική αλληλουχία που αποφάσισε ο συντακτικός νομοθέτης.

Ετέθη ένα θέμα, ότι έχουμε κάποιες κοινές θέσεις σε κάποια άρθρα. Αυτό δεν ισχύει σε καμμία περίπτωση. Είναι σχετικό, διότι έχουμε συμφωνήσει ως προς τα άρθρα, αλλά δεν έχουμε συμφωνήσει ως προς το περιεχόμενο. Άρα και πάλι αυτό δεν μπορεί να είναι η βάση και η λογική για να προτάξουμε τα άρθρα αυτά, διότι δεν συμφωνούμε ούτε ως προς το περιεχόμενο. Άρα ούτε αυτό που ετέθη μπορεί να ισχύει, ότι θα μπορούμε, δηλαδή, να προχωρήσουμε πιο γρήγορα ξεκινώντας από τα άρθρα αυτά.

Τέλος, κύριε Πρόεδρε, δεν γίνεται να μας στέλνετε χθες το απόγευμα ατζέντα που δεν είχαμε συμφωνήσει την Τρίτη και να περιμένετε ότι σήμερα θα μπούμε σε ουσιαστική συζήτηση σε άρθρα τα οποία ποτέ δεν είπαμε ότι θα συζητήσουμε σήμερα.

**ΕΥΑΓΓΕΛΟΣ ΒΕΝΙΖΕΛΟΣ:** Κύριε Πρόεδρε, θα ήθελα να κάνω μια τεχνική ερώτηση.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ορίστε, κύριε Βενιζέλο.

**ΕΥΑΓΓΕΛΟΣ ΒΕΝΙΖΕΛΟΣ:** Στο χθεσινό σας έγγραφο προτείνετε να ξεκινήσουμε με τα άρθρα 32, 35, 62 και 86, λόγω συναίνεσης ή σύμπτωσης των προτάσεων. Αν καταλαβαίνω καλά, τώρα έχετε αποσύρει την αναφορά στα άρθρα 32 και 35 και μένουν μόνο τα άρθρα 62 και 86. Σωστά;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Σωστά.

**ΕΥΑΓΓΕΛΟΣ ΒΕΝΙΖΕΛΟΣ:** Ωραία. Στο έγγραφό σας το ίδιο ακολουθείτε τη σειρά του Συντάγματος, με εξαίρεση το ζήτημα των σχέσεων Κράτους – Εκκλησίας, που το βάζετε πίσω. Θα συμφωνούσατε να ξεκινήσουμε με το άρθρο 86 και 62, για όποιον λόγο πιστεύει ο καθένας, και να συνεχίσουμε με το «Κράτος και Εκκλησία» μπαίνοντας στην κανονική σειρά των συνταγματικών αριθμήσεων;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Θα δώσω τον λόγο στον κ. Κατρούγκαλο στο τέλος να μας πει οριστικά επί της προτάσεώς σας τη γνώμη του.

Κύριε Βενιζέλο, ευχαριστώ πολύ.

Τον λόγο έχει ο κ Μαυρωτάς.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Έλειπα στην Ολομέλεια, γιατί ήμουν εισηγητής στο νομοσχέδιο και δυστυχώς δεν παρακολούθησα όλη τη συζήτηση. Απ’ ό,τι κατάλαβα αυτό που συζητάμε είναι η σειρά των θεματικών περιοχών με τις οποίες θα γίνει η συζήτηση.

Επειδή ακριβώς θα ήθελα να καρποφορήσει αυτή η διαδικασία και θα πρέπει να βρούμε μια βέλτιστη τακτική, ώστε να ελαχιστοποιηθεί το ρίσκο τού να καταρρεύσει η συγκεκριμένη διαδικασία, επειδή από την αρχή μπορεί να πάρει έναν πολύ συγκρουσιακό δρόμο και η εμπειρία μου -επειδή το βλέπω στο πλαίσιο μιας αγωνιστικής δραστηριότητας- είναι ότι καλύτερα να ξεκινάς με πιο βατά παιχνίδια και να ακολουθούν τα πιο δύσκολα, εγώ θα έλεγα ότι δεν θα πρέπει και δεν νοείται να τα δούμε με κάποια, ας το πούμε, σειρά σημαντικότητας, καθότι η σημαντικότητα είναι κάτι υποκειμενικό. Μπορούμε να το δούμε όμως με τη σειρά των συγκλίσεων, δηλαδή πού συγκλίνουμε περισσότερο, που δεν είναι υποκειμενικό, είναι περισσότερο αντικειμενικό.

Οπότε, σε αυτό το κλίμα, θεωρώ ότι θα έπρεπε, εκμεταλλευόμενοι και την πρόταση που έκανε ο κ. Βενιζέλος και ο κ. Μπαλτάς, αν δεν κάνω λάθος προηγουμένως, να ξεκινήσουμε με κάτι στο οποίο είμαστε όλοι πιο κοντά και μετά να ακολουθήσουν με τη σειρά όλα τα άρθρα, να συζητήσουμε και τα της Εκκλησίας και του άρθρου 16, που θεωρούμε πολύ σημαντικό.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Κύριε Πρόεδρε, μήπως πρέπει να τοποθετηθώ τώρα, για να αποφύγουμε περαιτέρω συζήτηση που θα είναι άσκοπη;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Περιμένετε, κύριε Κατρούγκαλε.

Τον λόγο έχει ο κύριος Αντιπρόεδρος.

**ΙΩΑΝΝΗΣ ΤΡΑΓΑΚΗΣ:** Θα ακούσουμε την πρότασή σας, κύριε Κατρούγκαλε.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Μα, η πρότασή μου δεν είναι άλλη από αυτή που είπα στην αρχή. Ήμουν σαφέστατος.

Ζήτησα να προταχθεί το ζήτημα των άρθρων 86 και 62 ως θέματος τιμής πολιτικού κόσμου, ως αναγκαίο τόπο σύγκλισης, γιατί συμπίπτουμε και προς την κατεύθυνση εκεί. Δεν συμπίπτουμε μόνο ως προς τα άρθρα. Μετά είπα σαφώς στην ομιλία μου ότι θα ακολουθήσουμε τη σειρά των άρθρων. Δεν είναι άλλο αυτό που μας ζητείται.

Πραγματικά ενεός και έκπληκτος άκουσα όλα αυτά που ειπώθηκαν για το θέμα του άρθρου 3, το οποίο εμείς –σας το λέω ευθέως- το θεωρούμε προνομιακό χώρο για να αναπτύξουμε το ιδεολογικό μας στίγμα, γιατί είναι πλέον ώριμος ο πολιτικός χρόνος από όλες τις απόψεις.

(Θόρυβος - διαμαρτυρίες στην αίθουσα)

Με απόλυτο, λοιπόν, σεβασμό στις άλλες απόψεις, το έγγραφο το οποίο επικαλείστε ήταν μια προσπάθεια του Προέδρου να αντλήσει συναίνεση από τα άλλα δύο μέλη του Προεδρείου, η οποία δεν υπήρξε.

**ΕΥΑΓΓΕΛΟΣ ΒΕΝΙΖΕΛΟΣ:** Όχι, όχι.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Μισό λεπτό, κύριοι συνάδελφοι.

Ακουγόμαστε εδώ και καταγράφεται στα πρακτικά η θέση μας. Ως γενικός εισηγητής της Πλειοψηφίας μίλησα ευθαρσώς καθαρά και από την αρχή.

Η θέση μας ήταν πρόταξη των θεμάτων που αφορούν την τιμή του πολιτικού κόσμου για λόγους συναίνεσης, για όλους αυτούς τους λόγους που ανέφερα, και μετά είπα σαφέστατα ότι θα ακολουθήσουμε τη σειρά. Προφανώς η σειρά είναι να μιλήσουμε για το άρθρο 2, που έχει θέσει η Νέα Δημοκρατία και αφορά τον ευρωπαϊκό προσανατολισμό της χώρας, και το άρθρο 3. Γιατί είπαμε σαφέστατα ότι θα ακολουθήσουμε ακριβώς τη σειρά που έχουν τα άρθρα στο Σύνταγμα.

Αυτή ήταν εξαρχής η πρότασή μας. Δεν υπάρχει καμμία διαφοροποίηση επ’ αυτής. Αναλωθήκαμε εν ου παικτοίς, γιατί φαίνεται ότι υπάρχει πρόθεση από ορισμένες πλευρές να μη μιλάμε επί της ουσίας. Επιτέλους, ας σταματήσουμε.

**ΙΩΑΝΝΗΣ ΤΡΑΓΑΚΗΣ:** Με συγχωρείτε, κύριε Πρόεδρε, άλλωστε είναι η σειρά μου να μιλήσω.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ορίστε, κύριε Τραγάκη.

**ΙΩΑΝΝΗΣ ΤΡΑΓΑΚΗΣ:** Κύριε Κατρούγκαλε, έχω την αίσθηση ότι δεν έχετε συναισθανθεί ότι αυτή η κορυφαία, όπως εσείς την είπατε, κοινοβουλευτική διαδικασία δεν θέλει υψηλούς τόνους. Θα ήθελα, λοιπόν, να σας παρακαλέσω από τη μεριά μου, προσωπικά εγώ, να έχετε λίγο πιο χαμηλούς τους τόνους σε ό,τι αφορά την πολιτική αντιπαράθεση.

**ΘΕΟΔΩΡΑ ΤΖΑΚΡΗ:** Πού τους είδατε τους τόνους;

**ΙΩΑΝΝΗΣ ΤΡΑΓΑΚΗΣ:** Σας παρακαλώ. Δεν διέκοψα κανέναν και δεν επιτρέπω διακοπή από κανέναν.

Θα ήθελα δε να σας πω ότι δεν συμφωνούμε και δεν θα συμφωνούμε σχεδόν σε όλα τα άρθρα, σε ό,τι αφορά την ουσία του θέματος. Άρα εμείς είμαστε η προτείνουσα Βουλή, όχι η αναθεωρητική Βουλή. Η προτείνουσα Βουλή, λοιπόν, είναι για το ποια άρθρα θα πρέπει να αναθεωρηθούν στην επόμενη Βουλή, που θα είναι η Αναθεωρητική.

Αν θα πείτε για το άρθρο 110, αυτό είναι ένα άλλο θέμα. Εγώ θα ήθελα να σας καταθέσω την προσωπική μου εμπειρία από την αλλαγή της σειράς, για να καταλάβετε τι επιφέρει η αλλαγή της σειράς. Στη συνταγματική Αναθεώρηση του 2005…

**ΓΕΩΡΓΙΟΣ ΚΑΤΡΟΥΓΚΑΛΟΣ:** Μα, εγκαταλείφθηκε αυτό το θέμα. Έληξε.

**ΙΩΑΝΝΗΣ ΤΡΑΓΑΚΗΣ:** Σας παρακαλώ!

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Κύριε Κατρούγκαλε, μιλάει ο κ. Τραγάκης.

**ΙΩΑΝΝΗΣ ΤΡΑΓΑΚΗΣ:** Στην Αναθεώρηση του 2005, η προτείνουσα Βουλή τότε δεν ολοκλήρωσε τις εργασίες της και έληξε άδοξα, γιατί στην αναθεωρητική Βουλή αναθεωρήθηκαν μόνο τέσσερα, πέντε άρθρα, διότι έγινε αλλαγή σε ό,τι αφορά τη σειρά των άρθρων του Συντάγματος. Γιατί ξεκινήσαμε, όπως προβλέπεται από το Σύνταγμα με τα τέσσερα μέρη –και για μένα τις επτά ενότητες- και από εκεί και πέρα, όταν κάναμε την αλλαγή για το άρθρο 16, δημιουργήθηκε ό,τι δημιουργήθηκε και δεν ολοκληρώθηκε η διαδικασία.

Σας ευχαριστώ.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Κύριε Πρόεδρε…

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Γιατί θέλετε τον λόγο, κύριε Κατρούγκαλε; Η πρόταση…

**ΓΕΩΡΓΙΟΣ ΚΑΤΡΟΥΓΚΑΛΟΣ:** Για άλλο θέμα, αυτό που τέθηκε τώρα. Αλλά να κλείσει το ένα.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Νομίζω ότι μπορούμε να αποφασίσουμε για το θέμα των θεματικών ενοτήτων. Να διευκρινίσω από τη δική μου την πλευρά ότι προφανώς μέχρι τώρα είχαμε μια συζήτηση η οποία ήταν εν εξελίξει και ανοικτή. Επομένως οι προτάσεις οι οποίες κατατίθενται εδώ είναι αυτές οι οποίες τελευταίες στη σειρά υποβλήθηκαν. Επομένως την πρόταση των πενήντα Βουλευτών ο κ. Κατρούγκαλος ως εισηγητής τους την εξέθεσε πριν από λίγο.

Σε ό,τι με αφορά, η πρόταξη των θεμάτων των άρθρων 62 ή 86 οφείλεται σε δυο λόγους: Πρώτον, διότι πιστεύω ότι υπάρχει ευρεία συναίνεση για την αναθεώρηση αυτών των θεμάτων, ακόμα και αν στο σκεπτικό υπάρχουν διαφωνίες, και αυτό μας επιτρέπει να ξεκινήσουμε τις εργασίες μας συμβολικά με ένα θέμα στο οποίο θα φανεί ότι η επιτροπή μας μπορεί να είναι παραγωγική.

Σε ό,τι αφορά δε τη σημασία των δύο άρθρων, αυτό το οποίο από την πλευρά μου θα ήθελα να πω είναι ότι τα δύο αυτά άρθρα συνδέονται με την αναζήτηση ευθυνών των πολιτικών, των Βουλευτών αφ’ ενός και των Υπουργών αφ’ ετέρου. Η λογοδοσία ανήκει στον στενό πυρήνα των χαρακτηριστικών της δημοκρατίας. Επομένως, όπως γνωρίζετε και εσείς πολύ καλά και κάποιοι καλύτερα από μένα, νομίζω ότι η σημασία του θέματος επιτρέπει να τους δώσουμε αυτή τη βαρύτητα σε ό,τι αφορά και τη χρονική τους σειρά.

Επίσης θα ήθελα να θυμίσω, και με βάση τις προηγούμενες συζητήσεις σε αναθεωρητικές επιτροπές που είχαμε στη χώρα μας, ότι ακολουθεί ακριβώς τη σειρά των άρθρων του Συντάγματος η τελική ψηφοφορία, αλλά βεβαίως η συζήτηση μπορεί να έχει τη δική της λογική, προκειμένου να είναι επαγωγική και προκειμένου να διευκολύνει την επεξεργασία των θεμάτων. Επομένως η αλλαγή της σειράς του Συντάγματος για κάποιον λόγο, ο οποίος θα αιτιολογείται, δεν είναι κάτι το οποίο είναι έξω από τη λογική αυτών των συζητήσεων.

Να πω, επίσης, ότι εμείς προσπαθήσαμε σήμερα να δούμε εκείνα τα διαδικαστικά θέματα τα οποία είναι προϋπόθεση προκειμένου να προχωρήσουμε στην έναρξη των εργασιών μας και υπολείπεται όντως η συζήτηση των θεμάτων των εισηγητών, χρόνου, ιδιότητας κ.λπ.. Σαφώς θα προκύψουν κι άλλα διαδικαστικά θέματα. Είναι αυτονόητο αυτό, ότι θα προκύψουν κι άλλα θέματα καθ’ οδόν, τα οποία θα έχουμε δυνατότητα επίσης να δούμε στη συνέχεια των συζητήσεών μας. Νομίζω ότι η πρόταση η οποία έχει προκύψει τελικά από τον κ. Κατρούγκαλο είναι η πρόταση της συζήτησης των άρθρων 62 έως 86. Για το 32 και το 35…

**ΕΥΑΓΓΕΛΟΣ ΒΕΝΙΖΕΛΟΣ:** 62 και 86.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ναι, 62 και 86.

Και οι υπόλοιπες ενότητες είναι όπως ακριβώς τις προανέφερα και με τη σειρά του Συντάγματος και επομένως αυτή την πρόταση, αν όλοι συμφωνείτε, να την αποδεχθούμε.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Κύριε Πρόεδρε,…

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Έχουμε κλείσει πάντως την ψηφοφορία.

Σας ακούω, κύριε Κατρούγκαλε.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Κύριε Πρόεδρε, επί του μείζονος και σοβαρού θέματος που έθεσε…

**ΑΝΔΡΕΑΣ ΛΟΒΕΡΔΟΣ:** Έγινε η ψηφοφορία;

**ΚΩΝΣΤΑΝΤΙΝΟΣ ΤΑΣΟΥΛΑΣ:** Όχι, δεν έγινε.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Η ψηφοφορία έγινε. Ένα άλλο θέμα θέλει ο κ. Κατρούγκαλος. Του δίνω τον λόγο. Και έχει ζητήσει τον λόγο και ο κ. Βενιζέλος. Αλλά ομοφώνως…

**ΚΩΝΣΤΑΝΤΙΝΟΣ ΤΑΣΟΥΛΑΣ:** Όχι ομοφώνως.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Παρακαλώ, τότε.

Ας σηκώσουν το χέρι όσοι δέχονται πρόταξη των άρθρων 62 και 86 και σειρά του Συντάγματος για τις υπόλοιπες ενότητες.

(Σηκώνουν το χέρι οι αποδεχόμενοι την πρόταση)

Προφανώς, σήκωσαν το χέρι οι περισσότεροι.

**ΑΝΔΡΕΑΣ ΛΟΒΕΡΔΟΣ:** Υπάρχει θέμα. Πόσες είναι οι υπόλοιπες κατά τη γνώμη της Πλειοψηφίας;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ας τις επαναλάβει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Η πρότασή μας, λοιπόν, είναι να ακολουθήσουμε, αφού προηγηθεί η πρόταξη των άρθρων 62 και 86, τη σειρά του Συντάγματος κατά τις ενότητες που περιλαμβάνονται στην αρχική πρόταση του Προέδρου.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Δηλαδή, επειδή θέλουν να τις ακούσουν τα υπόλοιπα μέλη, κύριε Κατρούγκαλε…

**ΙΩΑΝΝΗΣ ΤΡΑΓΑΚΗΣ:** Μα, εσείς κάνετε πρόταση, όχι ο Πρόεδρος. Τα 32 και 35 είναι μετά;

**ΓΕΩΡΓΙΟΣ ΚΑΤΡΟΥΓΚΑΛΟΣ:** Είναι με τη σειρά που ακολουθεί το Σύνταγμα, σύμφωνα με τα μέρη. Άρα την ερχόμενη εβδομάδα έχουμε 2 και 3.

**ΙΩΑΝΝΗΣ ΤΡΑΓΑΚΗΣ:** Σαφέστατο.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Θα ήθελα να τοποθετηθώ γι’ αυτό.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ορίστε, κύριε Τασούλα.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Εμείς επιμένουμε στη σειρά του Συντάγματος. Και σας το λέει ένας Βουλευτής ο οποίος το 2006 ήταν στην ευάριθμη μικρότατη ομάδα Βουλευτών με τον κ. Μητσοτάκη. Ήταν και ο κ. Λοβέρδος. Υπογράψαμε, αναποτελεσματικά τότε, την αναθεώρηση του άρθρου 86, διότι συμβάλλει η ύπαρξή του στον διασυρμό του πολιτικού συστήματος. Άρα δεν πρόκειται περί αυτού. Επιμένουμε στη σειρά του Συντάγματος και πρέπει να ξέρει…

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ:** Μα, η ψηφοφορία, κύριε Πρόεδρε…

**ΚΩΝΣΤΑΝΤΙΝΟΣ ΤΑΣΟΥΛΑΣ:** Ετέθη θέμα ψηφοφορίας. Βεβαίως, ο Πρόεδρος το είπε.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ:** Μη μιλάτε την ώρα της ψηφοφορίας.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Εγώ μπορώ να κάνω δυο πράγματα συγχρόνως: και να ψηφίζω και να μιλάω.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ο Κανονισμός προβλέπει ότι στη φάση της ψηφοφορίας τελειώνουν οι ομιλίες.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Εξηγώ την ψήφο μου. Δεν αλλάζει το άρθρο 86 από αυτή τη Βουλή. Το άρθρο 86 θα αλλάξει από την επόμενη Βουλή. Και, αν κάποιος θέλει αλλαγή σε αυτό, δεν θέλει συμβολική αλλαγή, θέλει ουσιαστική.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Είναι σαφές ότι κατά πλειοψηφία πάντως έχουμε αποφασίσει να προταχθεί η συζήτηση των άρθρων 62 και 86 και να ακολουθήσουν οι υπόλοιπες θεματικές ενότητες, οι οποίες ανακοινώθηκαν με τη σειρά η οποία ορίζεται από το Σύνταγμα.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε,…

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Το αποφασίσαμε, όμως.

**ΑΝΔΡΕΑΣ ΛΟΒΕΡΔΟΣ:** Ναι, αποφασίσαμε. Επί της διαδικασίας…

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Δίνω τον λόγο σε εσάς και μετά στην κ. Κοζομπόλη και τον κ. Κατρούγκαλο.

**ΑΝΔΡΕΑΣ ΛΟΒΕΡΔΟΣ:** Οι εργασίες μας πρέπει να έχουν και την εξής λεπτομέρεια στα δεδομένα τους. Εσείς, κάθε φορά που θα κλείνει η συνεδρίαση, θα ανακοινώνετε τα άρθρα που θα συζητήσουμε στην επόμενη ενότητα. Διότι η σειρά είναι ένα θέμα αρχής, που αποφασίστηκε. Τι συγκροτεί τη σειρά για κάθε ενότητα θα μας το λέτε εσείς.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Σωστά.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Κυρία Κοζομπόλη, έχετε τον λόγο.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Όχι, κύριε Πρόεδρε, για την ψηφοφορία ήθελα να μιλήσω. Δεν έχω να πω κάτι άλλο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Έγινε. Τελειώσαμε.

Τον λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Θέλω απλώς να τοποθετηθώ στο θέμα που έθεσε ο Αντιπρόεδρος κ. Τραγάκης ως προς την κατεύθυνση της Αναθεώρησης, το οποίο δεν είναι διαδικαστικό απλώς, έχει σημαντική ουσία. Όπως ακούσατε, η άποψή μας, όπως εκφράστηκε και από τον Πρόεδρο της Κοινοβουλευτικής Ομάδας του ΣΥΡΙΖΑ και Πρωθυπουργό, αντανακλά τα πρόσφατα τεθέντα σε παρενθετική σκέψη στην απόφαση του Ανώτατου Ειδικού Δικαστηρίου 11/2003. Αντίθετα όμως με την κριτική που άκουσα από τον Αρχηγό της Νέας Δημοκρατίας, ότι υπάρχει εδραιωμένη άποψη περί του αντιθέτου, θέλω να θέσω υπ’ όψιν σας ότι και ο ιστορικός νομοθέτης και η λογική του Συντάγματος επιβάλλει την άποψη αυτή την οποία επικαλέστηκε ο Πρωθυπουργός να υιοθετήσουμε εμείς ως οδηγό των συζητήσεών μας.

Ο ειδικός εισηγητής της Νέας Δημοκρατίας κατά το Σύνταγμα του 1975 Κωσταντίνος Τρικούπης –και θα τα καταθέσω στα πρακτικά- λέει επί λέξει τα εξής: «Εν προκειμένω, πολλοί υποστηρίζουν ότι δεν είναι ορθόν να δεσμεύεται απολύτως η δευτέρα Βουλή, η κληθησομένη να επιτελέσει το αναθεωρητικόν έργον, από τας αποφάσεις της προηγουμένης, στενώς περιοριζούσης την καθ’ ύλην αρμοδιότητά της, διά του καθορισμού ειδικώς των αναθεωρητέων διατάξεων.». Λέει, δηλαδή, για να απαντήσει αρνητικά, αυτά που έθεσε ο κύριος Πρόεδρος. Και συνεχίζει την επιχειρηματολογία του υποστηρίζοντας ότι δεσμεύει η προτείνουσα Βουλή την επόμενη, αναφερόμενος σε κανέναν άλλο λιγότερο από τον Ελευθέριο Βενιζέλο. Και λέει: «Όμως, παρ’ ημίν τούτο πάντοτε ίσχυσε», πάντοτε η δέσμευση της προηγούμενης Βουλής επί της επόμενης, «ετονίσθη δε και από τον Ελευθέριον Βενιζέλον, ειπόντα επί του προκειμένου: “Σαφής είναι η έννοια του άρθρου, καθ’ ην [η] προς αναθεώρησιν συγκαλουμένη Βουλή, ανεξαρτήτως των άλλων αυτής καθηκόντων, δεν δύναται εν τη ενασκήσει του αναθεωρητικού αυτής έργου να εξέλθει των ορίων τα οποία έταξεν η την αναθεώρησιν αποφασίσασα Βουλή».». Θα κατατεθούν στα πρακτικά.

Ο Ευάγγελος Βενιζέλος πρόσθεσε ένα τυπικό επιχείρημα απαντώντας στην άποψή σας ότι η επόμενη Βουλή είναι Αναθεωρητική. Είπε μιλώντας στο πλαίσιο της Αναθεώρησης του 2001 –και θα καταθέσω και το αντίστοιχο κομμάτι των πρακτικών- ότι, επειδή για πρώτη φορά το άρθρο 110 προβλέπει εναλλαγή πλειοψηφιών ανάμεσα στην πρώτη και στη δεύτερη Βουλή, για πρώτη φορά -λέει ο Ευάγγελος Βενιζέλος και έχει δίκιο- και οι δύο Βουλές είναι Αναθεωρητικές.

(Στο σημείο αυτό ο κ. Γεώργιος Κατρούγκαλος καταθέτει για τα πρακτικά τα προαναφερθέντα έγγραφα, τα οποία βρίσκονται στο αρχείο της Γραμματείας της Επιτροπής Αναθεώρησης του Συντάγματος)

Εγώ προσθέτω ότι η λογική του Συντάγματος…

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Κύριε Κατρούγκαλε, σας παρακαλώ, όμως, να θυμηθείτε αυτό το οποίο είπαμε, δηλαδή σήμερα να συζητήσουμε μόνο τα διαδικαστικά…

**ΓΕΩΡΓΙΟΣ ΚΑΤΡΟΥΓΚΑΛΟΣ:** Διαδικαστικό είναι και πρέπει να ολοκληρωθεί σήμερα, κύριε Πρόεδρε.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Σας παρακαλώ, κύριε Κατρούγκαλε. Είπαμε να συζητήσουμε σήμερα…

**ΓΕΩΡΓΙΟΣ ΚΑΤΡΟΥΓΚΑΛΟΣ:** Όχι, θα γίνει συζήτηση επ’ αυτού. Δεν μπορεί να μη γίνει.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Να με αφήσετε να τελειώσω, παρακαλώ, κύριε Κατρούγκαλε. Είπαμε να συζητήσουμε σήμερα μόνο τα διαδικαστικά εκείνα θέματα…

**ΓΕΩΡΓΙΟΣ ΚΑΤΡΟΥΓΚΑΛΟΣ:** Μα, είναι διαδικαστικό θέμα αυτό.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Για τέταρτη φορά προσπαθώ να πω, κύριε Κατρούγκαλε, ότι παρακάλεσα να συζητήσουμε σήμερα μόνο τα διαδικαστικά θέματα, τα οποία είναι προϋπόθεση για να μπούμε στη συζήτηση της Τρίτης. Και είπα ότι καθ’ οδόν θα έχουμε τη δυνατότητα, ασφαλώς, να δούμε και άλλα διαδικαστικά θέματα. Διότι έχουμε έναν χρόνο καταληκτικό. Εάν μπούμε σε θέματα, για τα οποία όλοι έχουν άποψη, δεν θα προλάβουμε να καταλήξουμε σε θέματα, τα οποία είναι προϋπόθεση, για να συζητήσουμε την Τρίτη.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Κύριε Πρόεδρε, θα συνεχίσουμε να συζητούμε, προφανώς. Αυτό δεν είναι από τα διαδικαστικά θέματα, τα οποία εγώ ο ίδιος, έχοντας εμπιστοσύνη στο Προεδρείο, είπα…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Μα, άνοιξε το θέμα τώρα.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Άνοιξε το θέμα και θα πρέπει να συζητηθεί. Ακριβώς.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Τι το ανοίγετε, τότε;

**ΓΕΩΡΓΙΟΣ ΚΑΤΡΟΥΓΚΑΛΟΣ:** Όχι, μισό λεπτό. Άνοιξε και θα συζητηθεί.

**ΑΝΔΡΕΑΣ ΛΟΒΕΡΔΟΣ:** Τώρα;

**ΓΕΩΡΓΙΟΣ ΚΑΤΡΟΥΓΚΑΛΟΣ:** Τώρα.

(Θόρυβος στην αίθουσα)

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Κύριε Κατρούγκαλε, επιτρέψτε μου να έχω τη διεύθυνση της διαδικασίας.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Η άποψή μας, λοιπόν, είναι η εξής: Είναι διαδικαστικό θέμα μείζονος τάξης, που δεν μπορεί να παραπεμφθεί σε επόμενη συνεδρίαση, ακριβώς γιατί καθορίζει τα όρια της σύγκλισης. Αφορά, λοιπόν, αυτό το θέμα το πώς θα συζητήσουμε, τα όρια της σύγκλισης που θα επικαλεστούμε, αλλά και τον τρόπο με τον οποίο θα ψηφίσει η επόμενη Βουλή.

Σας θυμίζω δε, κύριε Πρόεδρε, ότι δεν το έθεσα εγώ. Το έθεσε ο κύριος Αντιπρόεδρος. Επομένως, εφόσον τα θέματα αυτά έχουν τεθεί, θα πρέπει να συζητηθούν. Πρέπει να είναι συνείδηση όλων μας ότι τα χρονικά όρια, τα οποία έχουμε θέσει, θα τα υπερβαίνουμε, όταν θα πρέπει να συζητηθούν σημαντικά θέματα ουσίας, ακριβώς γιατί όλα πρέπει να συζητούνται εδώ.

Επομένως, συνοψίζοντας, υπάρχει το ζήτημα της συνταγματικής τάξης και υπάρχει και το ζήτημα της πολιτικής τάξης. Η θέση μας είναι αυτή που εκφράστηκε και από τον Πρόεδρο της Κοινοβουλευτικής μας Ομάδας και αυτό θα καθορίσει και τη διαδικασία συζήτησης εδώ, κυρίως, όμως, τη διαδικασία με την οποία θα ψηφίσουμε, όταν έρθει η ώρα, στην Ολομέλεια.

Γιατί, αν επί του ιδίου άρθρου έχουμε δύο διαφορετικές προτάσεις, προφανώς θα ψηφίσουμε επί των διαφορετικών προτάσεων, οι οποίες θα κατατεθούν. Και αναλόγως από το εάν κάποια από αυτές τις προτάσεις συγκεντρώσει την αναγκαία συνταγματική πλειοψηφία, θα παραπεμφθεί στην επόμενη Βουλή.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Λοιπόν, η τελευταία σας πρόταση φαίνεται ότι είναι αυτονόητη. Παρακαλώ, όμως, και τον Αντιπρόεδρο και τον κ. Κατρούγκαλο και τους υπόλοιπους ομιλητές να μην επιμείνουμε σε αυτό το θέμα, το οποίο, αν θέλετε, απαιτεί και μια προετοιμασία για να το συζητήσουμε. Συμφωνώ ότι είναι σημαντικό. Συμφωνώ, αν θέλετε, να το συζητήσουμε και την επόμενη εβδομάδα, μετά από κάποια προετοιμασία.

**ΕΥΑΓΓΕΛΟΣ ΒΕΝΙΖΕΛΟΣ:** Κύριε Πρόεδρε, μισό λεπτό.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Κύριε Βενιζέλο, όμως, ας περάσουμε στα θέματα των εισηγητών, για να μπορέσουμε να προχωρήσουμε.

**ΕΥΑΓΓΕΛΟΣ ΒΕΝΙΖΕΛΟΣ:** Υπάρχει ένα θέμα. Μισό λεπτό. Είναι εύκολο το θέμα των εισηγητών. Θα τους ορίσουν τα κόμματα.

Αν μου επιτρέπετε, ο κ. Κατρούγκαλος επανέλαβε τώρα εδώ κάτι το οποίο επικαλέστηκε ο κ. Τσίπρας στη συζήτηση που έγινε στην Ολομέλεια, που επικαλέστηκε τα πρακτικά όχι του 2001, όπως είπε ο κ. Κατρούγκαλος, αναφερόμενος στα λόγια μου, αλλά τα πρακτικά του 1995, δηλαδή…

**ΓΕΩΡΓΙΟΣ ΚΑΤΡΟΥΓΚΑΛΟΣ:** Αυτά που επικαλέστηκα εγώ είναι της έναρξης της Αναθεώρησης του 2001. Τα έχω καταθέσει.

**ΕΥΑΓΓΕΛΟΣ ΒΕΝΙΖΕΛΟΣ:** Όχι, δεν είναι του 2001. Είναι απόσπασμα από τη συνεδρίαση της Επιτροπής Αναθεώρησης της 29ης Μαΐου 1995. Άλλωστε, φέρω την ιδιότητα του Υπουργού Τύπου, όπως γράφουν τα πρακτικά. Είναι του 1995 και όχι του 2001. Εκεί λέω ρητά αυτό το οποίο πρέπει να γίνει.

Δεν πρέπει να συμπίπτουν οι ψήφοι Βουλευτών επί της ανάγκης, όταν διαφέρουν επί της κατεύθυνσης. Διότι η μόνη εγγύηση που υπάρχει για συναίνεση και σεβασμό της αυστηρότητας του Συντάγματος είναι η εγγύηση της αυξημένης πλειοψηφίας. Δεν πρέπει, χωρίς επίγνωση, επιπόλαια, να διαπιστώσει η παρούσα Βουλή, η πρώτη, την ανάγκη αναθεώρησης με αυξημένη πλειοψηφία που υπερβαίνει τους εκατόν εβδομήντα εννιά Βουλευτές και πηγαίνει στον κρίσιμο αριθμό των εκατόν ογδόντα, γιατί αυτό σημαίνει ότι η επόμενη Βουλή με απλή πλειοψηφία εκατόν πενήντα ενός Βουλευτών διαμορφώνει το Σύνταγμα όπως θέλει.

Άρα πρέπει να ψηφίζουν οι Βουλευτές επί της ανάγκης, όταν συμφωνούν και επί της κατεύθυνσης. Αλλιώς, πρέπει να γίνεται χωρισμός των ψήφων. Αυτό είπα.

Μάλιστα, επικαλούνται τη σελίδα 90, που το λέω αυτό, ενώ λίγο παρακάτω, στη σελίδα 95, που κλείνει η συζήτηση, λέω και το εξής: «Είπα ότι η ανάγκη της Αναθεώρησης πρέπει να διαπιστώνεται με πλειοψηφία που φθάνει ή υπερβαίνει τις εκατόν ογδόντα ψήφους, εάν υπάρχει στοιχειώδης συναίνεση και ως προς την κατεύθυνση. Αν δεν υπάρχει στοιχειώδης συναίνεση και ως προς την κατεύθυνση, είναι αναγκαίο να μη διαπιστώνεται η ανάγκη καθόλου ή να διαπιστώνεται με πλειοψηφία μικρότερη των εκατόν ογδόντα ψήφων, έτσι ώστε, σε κάθε περίπτωση, η επόμενη Βουλή να έχει συγκεκριμένη διαδικαστική δέσμευση και να είναι αναγκασμένη να βρει εκατόν ογδόντα ψήφους, εφόσον δεν έχει διαμορφωθεί συναίνεση.».

Μάλιστα, λέω παρακάτω, γιατί απευθυνόμουν στον αείμνηστο Κωνσταντίνο Μητσοτάκη: «Δεν φανταζόμουν ποτέ ότι θα ήμουν εκπρόσωπος της πλειοψηφίας και θα αγωνιζόμουν να περιφρουρήσω το δικαίωμα όχι της σημερινής πλειοψηφίας, αλλά της εν δυνάμει πλειοψηφίας στην επόμενη Βουλή, για να διαφυλάξω το κύρος των πολιτειακών μας θεσμών.».

Έτσι και έγινε. Ενώ από τις ογδόντα εννέα διατάξεις που πήγαν προς αναθεώρηση οι ογδόντα δύο είχαν ψηφιστεί με εκατόν ογδόντα ψήφους, στη δεύτερη Βουλή διαμορφώθηκαν πλειοψηφίες που υπερέβαιναν τις διακόσιες εξήντα ψήφους.

Αν θέλετε, μπορώ να τα καταθέσω για τα πρακτικά.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Επιτρέψτε μου, κύριε Βενιζέλο, όμως, να πω ότι αυτό το θέμα, πραγματικά, είναι πολύ μεγάλο και δεν μπορεί να συζητηθεί αυτή τη στιγμή. Μας έχει ανακοινώσει…

**ΕΥΑΓΓΕΛΟΣ ΒΕΝΙΖΕΛΟΣ:** Μισό λεπτό.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Επιτρέψτε μου και εμένα μισό λεπτό.

**ΕΥΑΓΓΕΛΟΣ ΒΕΝΙΖΕΛΟΣ:** Θα επανέλθω.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Να επανέλθετε, ναι, ευχαρίστως.

 **ΕΥΑΓΓΕΛΟΣ ΒΕΝΙΖΕΛΟΣ:** Απλώς, στην παρούσα φάση, λέω ότι ήταν ανακριβές αυτό που είπε στη Βουλή ο Πρωθυπουργός. Επικαλέσθηκε εσφαλμένα πρακτικά, διαστρέφοντας την άποψή μου. Η άποψή μου είναι αυτή που είναι και τώρα. Το όριο των εκατόν ογδόντα είναι το κρίσιμο.

Ως προς τα επιχειρήματα δε του κ. Κατρούγκαλου και για τη θεωρία και για τη νομολογία -τι έχει πει η θεωρία του Συνταγματικού Δικαίου από συστάσεως ελληνικού κράτους, τι είπε ο Ν. Ι. Σαρίπολος, μετά την τοποθέτηση του Ελευθερίου Βενιζέλου το 1911 μέχρι τώρα- θα τα πούμε σε μια συνεδρίαση, στην οποία πρέπει να αφιερώσουμε χρόνο, γιατί πρέπει η Βουλή να έχει συνείδηση του συνταγματικού πλαισίου μέσα στο οποίο κινούμαστε. Είναι το κατ’ εξοχήν κρίσιμο θέμα της παρούσας διαδικασίας αυτό.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ:** Κύριε Πρόεδρε, αυτό είναι από αυτά που λένε οι δικαστές: «Κρατείται».

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Βοηθήστε τη διαδικασία, κυρία Χριστοδουλοπούλου, παρακαλώ.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ:** Δεν είναι δυνατόν να λύσουμε αυτό το θέμα τώρα. Οι ψηφοφορίες θα γίνουν μετά από δύο, τρεις μήνες.

(Θόρυβος στην αίθουσα)

**ΑΝΔΡΕΑΣ ΛΟΒΕΡΔΟΣ:** Μα, δεν το ανοίξαμε εμείς, κύριε Πρόεδρε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εσείς το θέσατε. Εμάς κατηγορείτε;

**ΧΡΗΣΤΟΣ ΠΑΠΠΑΣ:** Κύριε Πρόεδρε, ήδη κλείσαμε δίωρο μόνο και μόνο με τα διαδικαστικά. Δεν πήρα τον λόγο. Θα ήθελα τον λόγο για δύο λεπτά, για να καταγραφεί η άποψή μας.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Παρακαλώ.

**ΧΡΗΣΤΟΣ ΠΑΠΠΑΣ:** Επειδή το θέμα της επιτροπής μας και ό,τι γίνεται στην ελληνική Βουλή είναι πρωτίστως πολιτικό, θέλω να πω ότι εμείς ήμασταν αυτοί οι οποίοι ψηφίσαμε αρνητικά στη συνεδρίαση της Ολομελείας της 14ης Νοεμβρίου, ώστε να μη συσταθεί αυτή η επιτροπή και ούτε καν να μπουν θέματα, τα οποία για εμάς είναι τα θεμέλια της κρατικής μας υπόστασης, αν θέλετε, και ιστορίας αιώνων, όπως είναι τα θέματα του διαχωρισμού Κράτους και Εκκλησίας, που θεωρούμε ότι είναι ένα μεγάλο πλήγμα στην κρατική μας ιδιοσυστασία, αν θέλετε.

Παρ’ όλα αυτά, παίρνω τον λόγο, για να μη δημιουργείται η εντύπωση ότι εμείς συναινούμε και ψηφίζουμε, όπως είπατε προηγουμένως, ομοφώνως. Δεν ψηφίζουμε ομοφώνως, κύριε Πρόεδρε. Δεν συμφωνούμε με την ομόφωνη απόφασή σας να θέσετε κάποιο ζήτημα σε δεύτερη μοίρα, για λόγους επικοινωνιακούς της παρούσης στιγμής.

Γιατί γενικότερα, για λόγους επικοινωνιακούς και σαν εκλογικό εργαλείο, σαν εκλογικό πυροτέχνημα, χρησιμοποιείται όλη αυτή η συζήτηση που γίνεται περί Συντάγματος. Ξέρετε ότι θα πέσει στο κενό η υποτιθέμενη διαφοροποίηση και αλλαγή των άρθρων που θέλετε να κάνετε στο Σύνταγμα.

Παρ’ όλα αυτά, το επιχειρείτε, στο πλαίσιο μιας πολιτικής, η οποία έχει τρεις άξονες. Ο ένας άξονας είναι να οδεύσουμε προς τις εκλογές με συνταγματολογία. Ο δεύτερος άξονας είναι να οδεύσουμε στις εκλογές με παροχολογία, δηλαδή με ένα εκλογικό χαρτζιλίκι. Και ο τρίτος άξονας είναι να οδεύσουμε προς τις εκλογές με ελληνοποίηση των αλλογενών και αλλοδαπών, που έρχονται στην Ελλάδα, και όχι με θεσμοθέτηση ψήφου στους Έλληνες ομογενείς.

Διαφωνούμε, λοιπόν, με αυτή την πρότασή σας, η οποία έγινε ομόφωνα, όπως είπατε, δεκτή…

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Δεν έγινε ομόφωνα δεκτή, κύριε Παππά. Κατά πλειοψηφία είπαμε.

**ΧΡΗΣΤΟΣ ΠΑΠΠΑΣ:** Ωραία.

Εμείς ανήκουμε, λοιπόν, στην ισχυρή εθνικιστική μειοψηφία που μάχεται εναντίον όλων σας και των διαδικασιών που γίνονται σε αυτή εδώ την αίθουσα.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Να επανέλθουμε στη διαδικασία, παρακαλώ, και στο σημείο που βρισκόμασταν.

**ΧΡΗΣΤΟΣ ΠΑΠΠΑΣ:** Γιατί, είμαστε εκτός διαδικασίας;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Αποφασίσαμε ήδη τη σειρά της συζήτησης, κατά πλειοψηφία και όχι με ομοφωνία. Παρακαλώ να μη θέσουμε άλλα θέματα τώρα, παρά μόνο αυτά τα οποία είναι απαραίτητα…

**ΧΡΗΣΤΟΣ ΠΑΠΠΑΣ:** Κύριε Πρόεδρε, να διευκρινίσω για τα πρακτικά…

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Μετά, μόλις τελειώσω, κύριε Παππά.

Όταν ξεκινήσαμε, συμφωνήσαμε να συζητήσουμε σήμερα τα θέματα τα οποία είναι απαραίτητα προκειμένου να προχωρήσουμε. Υπάρχουν θέματα τα οποία όντως εκκρεμούν. Είναι αυτά τα οποία αφορούν τους εισηγητές. Εδώ θέλω τη βοήθειά σας και σε ό,τι αφορά τον χρόνο ομιλίας εισηγητών, ειδικών εισηγητών ή αγορητών και μελών και σε ό,τι αφορά και τις ιδιότητες, τις ταυτότητες.

Δεν έχουμε κάποια ρητή, όπως ξέρετε, ρύθμιση του Συντάγματος. Μπορούμε να ονομάσουμε «γενικούς εισηγητές» μόνο τους εισηγητές της Κυβέρνησης και του κόμματος της Αξιωματικής Αντιπολίτευσης και να δώσουμε στους υπόλοιπους εισηγητές των κομμάτων αυξημένο χρόνο, ο οποίος να είναι κοντά σε αυτόν των εισηγητών. Αν συμφωνείτε, να το θεωρήσω ως δεδομένο και να προχωρήσουμε στους χρόνους.

Επομένως, ιδιότητα γενικού εισηγητή θα έχουν ο γενικός εισηγητής της Κυβέρνησης και της Αξιωματικής Αντιπολίτευσης.

Ως προς τους χρόνους προτείνω για τους δύο γενικούς εισηγητές είκοσι λεπτά. Νομίζω είναι αρκετά. Για τους υπόλοιπους εισηγητές προτείνω δεκαπέντε λεπτά. Για τα μέλη τα οποία θα λάβουν τον λόγο προτείνω επτά λεπτά.

**ΕΥΑΓΓΕΛΟΣ ΒΕΝΙΖΕΛΟΣ:** Όχι, κύριε Πρόεδρε.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Σας ακούω, κύριε Βενιζέλο.

**ΕΥΑΓΓΕΛΟΣ ΒΕΝΙΖΕΛΟΣ:** Τα άλλα κόμματα δεν έχουν στη νομοθετική εργασία λιγότερο χρόνο. Στη νομοθετική εργασία, οι εισηγητές όλων των κομμάτων έχουν τον ίδιο χρόνο. Δεν είναι εισηγητές. Και αυτοί ειδικοί αγορητές είναι.

Άλλωστε στο χαρτί που στείλατε λέτε άλλο πράγμα. Λέτε ότι κάθε κόμμα θα έχει γενικό εισηγητή με χρόνο ομιλίας είκοσι λεπτά. Κάθε κόμμα θα έχει ειδικό εισηγητή με δεκαπέντε λεπτά. Οι υπόλοιποι ομιλητές θα έχουν δέκα λεπτά. Αυτό λέτε.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Κύριε Βενιζέλο, η συζήτηση έμεινε ανοικτή και κάθε καινούργια πρόταση αναιρεί την προηγούμενη. Αυτό λέμε. Να προχωρήσουμε.

Εσείς τι λέτε;

**ΕΥΑΓΓΕΛΟΣ ΒΕΝΙΖΕΛΟΣ:** Εγώ λέω ότι η πρότασή σας η αρχική είναι πολύ καλή.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Λέτε για την πρόταση η οποία αναφέρεται σε γενικούς εισηγητές με είκοσι λεπτά, ειδικούς με δεκαπέντε λεπτά και μέλη με δέκα λεπτά.

**ΕΥΑΓΓΕΛΟΣ ΒΕΝΙΖΕΛΟΣ:** Λέτε ότι οι πολυμελείς κοινοβουλευτικές ομάδες θα έχουν γενικό εισηγητή, ειδικό εισηγητή κατά ενότητα και μέλη ομιλητές. Στις διμελείς ομάδες το ένα μέλος θα είναι γενικός εισηγητής, το δεύτερο μέλος ειδικός. Στις μονομελείς, το μέλος θα έχει τον χρόνο του γενικού εισηγητή. Προτιμώμενοι μέγιστοι χρόνοι για γενικούς εισηγητές είκοσι λεπτά, για ειδικούς δεκαπέντε λεπτά, για τα μέλη δέκα λεπτά. Αυτό, όπως το λέτε στο χαρτί.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ο κ. Γκιόκας, παρακαλώ.

**ΙΩΑΝΝΗΣ ΓΚΙΟΚΑΣ:** Συμφωνούμε στην πρόταση, όπως τέθηκε εγγράφως, που στην ουσία εξισώνει τα μέλη των ολιγομελών ομάδων με τους γενικούς και ειδικούς εισηγητές. Σε αυτό συμφωνούμε.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Μάλιστα.

Τον λόγο έχει ο κ. Παππάς.

**ΧΡΗΣΤΟΣ ΠΑΠΠΑΣ:** Κύριε Πρόεδρε, θα ήθελα να κάνω μια διευκρίνιση πάνω σε αυτά που είπατε.

Η άποψή μου περί ομόφωνης απόφασης δεν έγκειται στην ουσία, δηλαδή αν ήταν κατά πλειοψηφία ή ομόφωνη. Όποιος τηλεθεατής του καναλιού της Βουλής, αν μας δείχνει, είχε την υπομονή να παρακολουθήσει δύο ώρες συζήτηση περί διαδικαστικών, θα καταλάβαινε ότι τουλάχιστον τα δύο μεγάλα κόμματα, η Συμπολίτευση και η Αξιωματική Αντιπολίτευση, δεν ήρθαν εδώ με κοινή γραμμή. Και αυτό πρέπει να γίνεται θα μου πείτε. Ακούσαμε εσάς να λέτε περί δύο μηνών συνεδριάσεων της επιτροπής, όπως θέλει η Κυβέρνηση, η Συμπολίτευση. Ακούσαμε, όμως, και από εκπροσώπους της Συμπολιτεύσεως να ζητούν τέσσερις μήνες συνεδριάσεις.

Θέλω να πω, λοιπόν, ότι η επιτροπή μας δυστυχώς οδεύει σε έναν ατελείωτο -ας μου επιτραπεί- βερμπαλισμό περί πραγμάτων ασχέτων, που δεν έχουν καμμία σχέση με αυτό που δυστυχώς επιχειρεί η Κυβέρνηση ΣΥΡΙΖΑ, δηλαδή να πλήξει τα ιερά και τα όσια του ελληνικού κράτους.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ο κ. Κατρούγκαλος έχει τον λόγο για τους εισηγητές.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Συμφωνώ με την πρόταση την αρχική τη δική σας, για να υπάρχει χρόνος σε όλους να τοποθετηθούν. Να θεωρηθεί δεδομένο ότι αυτή η αναγκαία σε όλους μας ευρυχωρία λόγου θα πρέπει να συνοδεύεται με τη δέσμευσή μας ότι δεν θα έχουν όριο κατάληξης οι συζητήσεις. Δηλαδή, δεν θέλω να ξανατεθεί σε επόμενη συνεδρίαση ότι τελειώσαμε, γιατί είχαμε τρεις ώρες. Ειδικά οι απογευματινές συνεδριάσεις θα πρέπει να πηγαίνουν όσο κρατάει.

**ΑΝΔΡΕΑΣ ΛΟΒΕΡΔΟΣ:** Και οι πρωινές.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Σωστά, και οι πρωινές.

Άρα να ξέρουμε ότι δεσμευόμαστε όλοι σε μια ουσιαστική συζήτηση, με σεβασμό ο ένας στον άλλο.

Όσον αφορά την παρατήρηση του κ. Παππά, εδώ είμαστε ως Βουλευτές κατά συνείδηση.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Να ρωτήσω: Μήπως είμαστε ομόφωνοι στην πρόταση, οι γενικοί εισηγητές να έχουν είκοσι λεπτά, οι ειδικοί δεκαπέντε λεπτά και τα μέλη δέκα λεπτά;

**ΧΡΗΣΤΟΣ ΠΑΠΠΑΣ:** Κατά πλειοψηφία.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Η πρόταση ψηφίστηκε κατά πλειοψηφία, με τη μειοψηφία του κ. Παππά.

Κυρίες και κύριοι συνάδελφοι, λύεται η συνεδρίαση.

Ώρα λήξης: 13.33΄

 **Ο ΠΡΟΕΔΡΟΣ Ο ΓΡΑΜΜΑΤΕΑΣ**

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ ΘΕΟΔΩΡΟΣ ΠΑΠΑΘΕΟΔΩΡΟΥ**